Закот ҳақида рисола » Тавҳид\nЗакот ҳақида рисола\n5,003 марта ўқилган\nМаълумки, Аллоҳ Таъоло бандаларни бу дунёда Ўзига холис ибодат қилишга буюради. Инсонларнинг зиммаларига фарз қилинган ибодат турлари эса ҳар хилдир. Мусулмонлар ўз Роббиларини У буюрган турли ибодатлар орқали улуғлашлари, Унинг яккалигини тоат билан исботлашлари лозим. Ибодатларнинг баъзилари қалб билан, баъзи бирлари тил билан, яна бир хиллари аъзойи бадан билан адо этилади. Яна шундай ибодатлар ҳам борки, улар мол билан бажо қилинади. Бундай ибодатларнинг энг улуғи закотдир. Аллоҳ Таъоло айтади:\n«Эй иймон келтирган инсонлар, касб-кор қилиб топган молларингизнинг ва Биз сизлар учун ердан чиқариб қўйган нарсаларимизнинг яхшисидан эҳсон қилинглар» (Бақара сураси, 267-оят).\nЗакот ва нисоб ҳақида тушунча\nЗакот калимаси арабча сўз бўлиб, унинг луғавий маъноси поклаш, ўсиш дегани. Истилоҳда закот деб бой-бадавлат мусулмон кишининг ўз молидан бир йилда бир марта Аллоҳ учун бериши керак бўлган улушга айтилади. Закот ибодатини Аллоҳ ҳар бир бой мусулмоннинг зиммасига фарз қилган бўлиб, мол-мулкнинг қирқдан бири закот сифатида ёрдамга муҳтож инсонларга берилади.\nМол нисобга етгандан сўнг ҳижрий ҳисоб билан тўлиқ бир йил ўтганда закот бериш фарз бўлади. Нисоб, яъни закот берилишини фарз қиладиган миқдор қанча? Нисобнинг миқдори Ислом шариати томонидан ҳамма замон ва макон учун мос тарзда бир хилда олтин ва кумуш билан белгилаб қўйилган. Олтиннинг нисоби 20 мисқол, кумушнинг нисоби эса 200 тангадир. Ҳозирги ҳисоб билан ўлчаганда олтиннинг нисоби тахминан 85 грамм, кумушнинг нисоби эса тақрибан 600 граммга баробар келади. Қайси бир мўминнинг мол-мулки кундалик сарф-харажатларидан ортиб, Аллоҳ Таъолонинг марҳамати билан нисобга, яъни, юқоридаги миқдорга етган бўлса, у бойлар қаторидан жой олади. Агар унинг моли ҳижрий ҳисоб билан орадан бир йил ўтгунча ҳам нисобдан камаймай турса, у жами молнинг икки ярим фоизини закот сифатида ажратади ва Қуръони каримда зикр қилинган ўринларга тақдим этади.\nҚадимда олтин ва кумушнинг баҳоси бир-биридан деярли фарқ қилмагани учун мол нисобини бу икки маъданнинг қай бири билан белгилашнинг унча аҳамияти бўлмаган. Бироқ кейинги замонларда олтин билан кумушнинг нархи орасидаги фарқ катталашиб кетгани боис, нисобни уларнинг қайси бири билан белгилаш ҳам муҳим аҳамият касб этадиган бўлиб қолган. Баъзи уламолар кўпроқ камбағаллар манфаатини кўзлашни, яъни, закот берувчиларнинг сони кўпроқ бўлишини ўйлаб, нисобни кумушга нисбатан белгилашган. Бироқ 200 танга, яъни 600 гр кумушнинг нархи бугунги кунда жуда ҳам оз миқдорни ташкил этади. Демак, ҳозирги шароитда кимки ҳожати аслийсидан, яъни уй-жойи, минадиган улов-маркаби, кийим-кечаклари, еб-ичиши, тирикчилик асбоб-ускуналари ва бошқа зарурий сарф-харажатларидан ортиқча 85 гр олтин миқдоридаги пулга ёки шу қийматдаги тижорат молига эга бўлиб, бу маблағ (мол) бир йил давомида камаймасдан турган бўлса, унинг қирқдан бирини закот сифатида бериши лозим.\nЗакот бериладиган молларнинг турлари\nЗакот 4 хил турдаги молдан берилади.\n1. Олтин, кумуш, қимматбаҳо қоғозлар;\nАллоҳ Таъоло Қуръони Каримда хабар беради:\n«Олтин ва кумушни кўмиб-яшириб қўядиган, уларни Аллоҳ йўлида эҳсон қилмайдиган кишиларга қаттиқ азоб билан «башорат» беринг!» (Тавба сураси, 34-оят). Саҳобалардан ривоят қилинган тафсирларда айтилишича, ушбу оятда нисобга етган олтин ёки кумушга эга бўлган, аммо уларнинг закотини адо қилмай юрган инсонлар ҳақида гап кетади.\nОлтин ёки кумушнинг танга, қуйма, зеб-зийнат ёки бошқа бир кўринишда бўлишидан ва қандай шаклда фойдаланилаётганидан қатъий назар, улардан албатта закот чиқарилиши шарт. Негаки, тилла ва кумушдан закот бериш лозимлиги ҳақида келган далилларда бу тафсилотларга киришилмаган, балки умумий тарзда улардан закот чиқариш вожиблиги зикр этилган.\nАгар тилла ва кумушнинг миқдори нисобга етмаган бўлса, закот берилмайди. Аммо уларни бир-бирига қўшганда нисобга етадиган бўлса, закот чиқарилади.\nҲозирги кунда муомалада бўлган қимматбаҳо қоғозлардан (сўм, танга, доллар) албатта закот чиқарилади. Чунки бу коғозлар турли давлатлар тарафидан қадимги тилла ва кумуш тангалар ўрнига муомалага чиқарилган. Ҳаммага маълумки, илгари тилла ва кумуш пул бирлиги бўлган ва одамлар улар билан хоҳлаган нарсаларини сотиб олишган. Ҳозирда бу каби амалиётларни қиммматбаҳо қоғозлар орқали амалга оширилади. Шунинг учун, қачонки бундай банкнотларнинг миқдори тилла ёки кумуш нисобига етса, улардан закот бериш фарз бўлади.\nТилла ва кумушдан бошқа қимматбаҳо тошлардан, масалан, олмос, дур, ёқут, марварид ва бриллиант каби нарсалардан гарчи уларнинг баҳоси тилла нархидан-да қиммат бўлса ҳам закот чиқарилмайди. Аммо уларни тижорат мақсадида олиб қўйилган бўлса, тижорат моли сифатида закоти берилиши лозим.\nОлтин ва кумушдан ишланган идиш-товоқ ва бошқа асбоб-анжомларни истеъмол қилишнинг барча учун таъқиқланиши, тилла зеб-зийнатларнинг эркаклар учун ҳаром қилинганлиги ва улардан фақат пул ўрнидагина фойдаланиш мумкинлигини эслатган ҳолда бу нарсалардан закот бериш фарзлигини алоҳида таъкидлаш зарурдир. Бу борада уламолар ўртасида ҳеч қандай ихтилоф йўқ.\nАёлларнинг тилла ва кумуш тақинчоқларидан закот бериш-бермаслик ҳақида эса уламолар ихтилоф қилишган. Имом Абу Ҳанифа раҳимаҳуллоҳ аёл кишининг тилла тақинчоқлари вазни нисобга етган бўлса, закот беради, деганлар. Лекин жумҳур уламолар аёлларнинг зеб-зийнатлари ҳар қанча кўп бўлса ҳам уларнинг закот беришлари вожиб эмас, дейдилар.\nҲар икки томоннинг ҳам далиллари рад этиб бўлмайдиган даражададир. Баъзи кўпгина уламолар эҳтиёткорлик нуқтаи назаридан келиб чиқиб, аёллар ўз тилла тақинчоқларидан закот беришлари афзалдир, деб айтадилар. Назаримизда бу ўринда ҳар бир аёлнинг вазияти, иқтисодий аҳволи ва бошқа жиҳатларини алоҳида ҳисобга олган ҳолда хулоса чиқариш тўғри бўлади. Яъни, агар аёл киши ўзига тўқ, бой-бадавлат бўлса, у тилла тақинчоқларидан закот чиқариши зарурдир.\n2. Тижорат моллари;\nМол-давлатнинг ҳар қандай туридан унинг кўчмас мулк, машина, ҳайвон, озиқ-овқат ёки бошқа кўринишларда бўлишидан қатъий назар тижорат учун ва даромад кўриш мақсадида олиб қўйилган бўлса, закот чиқарилади. Мол эгаси закот бериш вақти келганда қўлидаги шундай молларнинг ҳаммасини қийматини ўртача бозор нархида чамалаб пулга чақади ва агар нисобга етган бўлса, қирқдан бирини закотга ажратади. Тижоратчилар ўз молларини ҳисоб-китоб қилишда ниҳоятда ҳушёр бўлишлари, биронта нарсани ҳам эътибордан четда қолдирмасликлари лозимдир. Агар жуда аниқ ҳисоблаш қийин бўлса, эҳтиётан, закотни мўлжалдан бироз кўпроқ ажратсалар, ўзларини хотиржам қилган бўладилар.\nЎзининг шу кундаги ва келажакдаги хожатларига ишлатиш мақсадида олиб қўйган уй жой, машина, ҳар хил жиҳозлар, уй-рўзғор буюмлари, касб-ҳунарга тегишли асбоб-ускуна ва иморатлар, ҳамда кийим-кечак ва зарурий озиқ-овқат махсулотлари учун закот чиқарилмайди. Аммо нима эканлигидан ва катта-кичиклигидан қатъий назар, тижорат ниятида ва фойда кўриш мақсадида олинган ҳар қандай нарса устидан закот берилиши керак.\n3. Дон ва мевалар;\n«Биз сизлар учун ердан чиқариб қўйган нарсаларимизнинг яхшисидан эҳсон қилинглар» (Бақара сураси, 267-оят),\n«Экинлар мева берганда ундан енглар ва ўрим-терим кунида ҳосилнинг ҳаққини беринглар!…» (Анъом сураси, 141-оят), деган оятлардан деҳқончилик маҳсулотларидан закот беришнинг фарзлиги англашилади.\nПайғамбаримиз соллаллоҳу алайҳи васаллам шундай деб айтадилар: «Осмон ва чашмалар суғорган ёки ўзи илдизи билан сув шимиб ўсган экинларда ушр бериш вожибдир. Меҳнат билан суғорилган экинларда ушрнинг ярми вожиб бўлади» (Имом Бухорий ривоятлари).\nУшр арабчада ўндан бир деган маънода бўлиб, бу ҳадисда деҳқончилик маҳсулотларидан олинган ҳосилнинг ўндан бирини закот сифатида бериш кераклиги баён қилинади. Шариатда ушр фарз бўлиши учун ҳам миқдор-нисоб белгиланган. Деҳқончилик маҳсулотларининг нисоби беш васақдир. Расулуллоҳ соллаллоҳу алайҳи васаллам айтганлар: «Миқдори беш васаққа етмагунча (экинларда) закот вожиб эмасдир» (Муттафақун алайҳ).\nБир васақ 122,4 килограмм, беш васақ эса 612 килограммдир. Демак, ҳосил то шу миқдорга етмагунча ундан закот берилмайди. Меҳнатсиз суғорилган, яъни, лалми ерлардан олинган дон ва мевалардан тўлиқ ушр берилади. Меҳнат билан суғорилганларининг закоти эса ушрнинг ярми ёки ҳосилнинг йигирмадан биридир.\nУшри бериладиган маҳсулотлардан мисол тариқасида донли экинлардан буғдой, шоли (гуруч), арпа, нўхат, мош, ловия, макка кабиларни санаш мумкин. Мевалардан хурмо, зайтун, майиз, узум ва ҳоказо.\nКўкатлар ва қовун-тарвуз каби тез айнийдиган ва одатда узоқ муддат сақлаб бўлмайдиган ўсимликларда закот вожиб эмас.\nУмар разияллоҳу анҳу: «Кўкатларда закот йўқдир», деганлар.\nАммо закот берилмайдиган кўкатлар ёки шу каби полиз экинлари қачон сотилса, уларнинг пуллари умумий бойликка қўшиб ҳисобланади ва тегишли қоидалар асосида закот чиқарилаверади.\n4. Чорва моллари.\nЗакот бериладиган ҳайвонлар туя, сигир, қўй ва эчкилардир. Бу ҳайвонлар яйловда боқиладиган бўлса, сони нисобга етганда закот бериш фарз бўлади. Туялар нисоби 5 та (5 та туя учун битта кўй берилади), сигирлар нисоби 30 та (битта 1 ёшли бузоқ), қўйлар нисоби 40 та (битта қўй).\nЯйлов чорваси деб бутун йил давомида ёки йилнинг аксар қисмида инсон тарафидан атайин экиб ундирилмаган, балки ердан ўзи униб чиққан ўт-ўланлар билан озуқаланувчи ҳайвонларга айтилади. Яйлов чорваси бўлмай, ем билан боқиладиган чорвалардан закот вожиб эмасдир. Лекин тижорат учун боқилаётган чорвалар бу қоидадан мустасно бўлиб, агар савдо-сотиқ учун ёки бошқа йўллар билан масалан, айирбошлаш, сўйиб гўштини сотиш каби пул топиш учун боқилаётган бўлса, улар тижорат молларининг бир тури саналади ва бинобарин, улардан тижорат моллари сингари закот чиқарилади. Бу ҳолда бундай чорваларнинг ўзи ўтлаб юриши ёки ем бериб боқилишидан қатъий назар улардан закот берилади. Бунда уларнинг алоҳида ўзининг нархи нисобга етиши шарт қилинмайди, балки бошқа тижорат моллари нархига қўшиб ҳисобланади.\nҲайвонлардан закот чиқарилаётганда қўй ва эчкиларни бир-бирига қўшиб ҳисоб қилинади.\nЗакот олинаётганда ҳайвонларнинг энг яхшиси танлаб олинмайди. Масалан, туғишга яқинлашиб қолган ёки семиртириб сўйиш, сутини ичиш учун алоҳида боқилаётган ё эса эркак ҳайвонлар олинмайди. Шунингдек, закот берувчи ҳам закот учун ўз молларининг ичидан ориғи ёки айблисини танлаб бериши мумкин эмас. Аммо ориқ ёки айблисини ҳам закот чиқариладиган ҳайвонлар сонига қўшиб ҳисоб қилинади.\nОт, эшак, хачирлардан закот олинмайди.\n1. Пул эгаси бировга қарз берган бўлса ёки бировга мол сотгану ҳали пули қўлига тегмаган бўлса, бундай ҳолатларда закот бериш тартиби қуйидагича бўлади:\nҚарз олган, зиммасида омонат бўлган одам ўзига тўқ киши бўлса ва пулни қачон талаб қилинса ўша заҳоти қайтариб беришга қодир бўлса, бу ҳолатда пулнинг эгаси унинг закотини бераверади. Лекин бундай маблағнинг закотини ҳар йили мунтазам бериб бориш шарт қилинмайди. Омонатни қўлига олган йили ўтган барча йилларни ҳисоблаб, ҳаммасининг закотини қўшиб, битта қилиб берса ҳам жоиздир. Лекин афзали албатта, бундай омонатларнинг закотини ҳар йили мунтазам бериб боришдир.\nЗиммасида омонат бўлган киши омонатни талаб қилинганда қайтариб бера олмайдиган даражада қашшоқлашиб, ночор аҳволга тушиб қолган ёки қайтиб беришга қодир бўла туриб, ғирромлик билан чўзиб юрган бўлса, бундай омонатлар бировлар зиммасида неча йил қолиб кетса ҳам уларнинг закоти ажратилмайди. Қачон омонат ўз эгасининг қўлига тегса, фақат ўша пул қайтган йилнинг закотини чиқариб берилади.\n2. Бир кишининг моли нисобига етади аммо қарзи ҳам бор. Агар бу кишининг қарзи қўлидаги моли билан баробар бўлса ёки қарзини ҳисоблаб чиқариб ташлаганда қўлидаги моли нисобга етмаса, закот бермайди. Лекин моли қарзидан ортиқ бўлиб, шу ортиғи нисобга етса, моли ёки пулининг ана шу қисмидан закот беради.\n3. Бир одамнинг савдо қиладиган тижорат моли бор аммо нисобга етмайди. Шу билан бирга унда олтин ёки кумуш ё эса нақд пул ҳам бор бўлиб, ҳаммасини қўшса нисобга етади. Абу Ҳанифа ва Молик раҳматуллоҳи алайҳимо мазҳабларига биноан, молини олтин ёки кумушга (пулга) қўшади. Шунда ҳаммаси қўшилиб нисобга етса, закот беради. Аёлларнинг тилла тақинчоқлари бунга кирмайди. Улар ўз молларидан ўзлари закот чиқарадилар.\n4. Рўзғор буюмлари, турли хил уй жиҳозлари, кийим-кечаклар, идиш-товоқлар каби нарсалар доимий равишда ишлатилмаса ҳам агар тижорат мақсади билан олиб қўйилган бўлмаса, улардан закот берилмайди. Чунки закот асосан ўсиш, кўпайиш ва даромад қилиш учун мўлжалланган моллардан берилади.\n5. Ижара учун олиб қўйган уйлар ёки машиналардан закот чиқарилмайди. Аммо уларнинг ижара ҳаққидан келаётган даромад закот бериш пайтида умумий бойликка қўшиб ҳисоб қилинади.\n6. Бировга қарз берган киши ўз закотини ўша берган қарзининг ўрнига ҳисоблаб ўзида олиб қолиши дуруст эмас. Чунки закот қўлдан қўлга нақд берилиши лозим бўлган молиявий ибодатдир.\n7. Гул етиштириш ва сотиш билан шуғулланадиган кишилар ҳам маҳсулотнинг ўздан эмас, балки уларни сотишдан келаётган даромаддан закот берадилар.\n8. Ушрни ҳам фақат закот бериладиган ўринларга берилади.\n«Албатта садақалар фақат фақирларга, мискинларга, садақа ишида қатнашувчиларга, қалблари (Исломга) ошно қилинувчи кишиларга, қулларни озод қилишга, қарздор кишиларга ва Аллоҳ йўлига ҳамда мусофирларга Аллоҳ томонидан буюрилган фарз сифатида берилади. Аллоҳ ҳамма нарсани билувчи, барча ишлари ҳикматли Зотдир» (Тавба сураси, 60-оят).\nАллоҳ Таъоло мазкур ояти каримада Ўз илми, ҳикмати, адолати ва раҳмати тақозоси билан закот берилиши лозим бўлган тоифаларни Ўзи белгилаб қўйди ва закотни шулардан бошқаларга бериш мумкин эмаслигини таъкидлади. Дарҳақиқат, Аллоҳ бандаларнинг фойда-манфаатларини ҳаммадан кўра яхшироқ билувчидир ва ҳар бир нарсани ўз ўрнига қўйишда буюк ҳикмат соҳибидир. Демак, закот олишга ҳақли бўлган кишилар қуйидаги саккиз тоифага бўлинадилар:\n1. Фақирлар; Яъни, молининг миқдори нисобга етмаган (мусулмон) камбағал инсонлар.\n2. Мискинлар; Булар – Ўзи ва оиласи учун бир кунлик озиқ-овқатга етарли пулдан ортиқ моли бўлмаган (мусулмон) қашшоқлар.\n3. Садақа ишида қатнашувчилар; Бу тоифа инсонлар закот йиғиш, уни сақлаш ва белгиланган тартибда тарқатиш ишига мусулмон раҳбар тарафидан тайинланган масъул кишилар бўладилар. Уларга закот молидан маош берилади. Аммо бир ёки бир неча киши ўзларининг закотларини жой-жойига тарқатиш учун кимнидир вакил қилган бўлсалар, бу вакил закотга ҳақли эмасдир. Бундай кишилар холис ишлашга рози бўлмасалар, мол эгалари уларга закотларидан ташқари қўшимча хизмат ҳақ беришлари лозим бўлади.\n4. Қалбларини Исломга ошно қилинаётганлар; Булар ҳали тўлиқ Исломга келмаган одамлар ёки ўзларини мусулмон санашса-да, иймонлари заиф бўлган кишилардир. Юқоридаги оятга кўра яхшилик умиди билан бундай кишиларга закот молидан бериш мумкин. Яна Ўзининг ёки қавмининг Исломга келишидан умид этилаётган одамларнинг қалбларини Аллоҳнинг йўлига мойил қилиш мақсадида закот молидан бериш жоиз. Ё эса динда суст бўлган айрим мусулмонларга ҳам иймонларини зиёда қилиш, Исломга муҳаббатларини ошириш учун закотдан берилиши ўринли саналади. Шунингдек, мусулмонларга зарар келтираётган душманга ҳам агар унинг ёмонлигини пул бериб даф этиш мумкин бўлса, закот молидан бериш жоиз. Баъзи уламолар бу айтилаётган гуруҳлар Расулуллоҳ соллаллоҳу алайҳи васаллам замонларида мавжуд бўлган, кейин Ислом дини кучайиб мустаҳкамлангач, саҳобалар ушбу тоифага эҳтиёж колмади, деб бу ҳукмни мансух қилишган, дейдилар. Бироқ аксарият уламолар бошқача фикрни айтадилар. Жумладан, қозий Ибнул Арабийдан шундай ривоят қилинади: «Агар Ислом кучайса, бу тоифа йўқ бўлади, аммо уларга эҳтиёж туғилса, уларнинг насибалари Расулуллоҳ берганларидек берилаверади, чунки саҳиҳ ҳадисда «Ислом ғариб бўлиб бошланган, у яна ғарибликка қайтади» дейилган» (Қуртубий).\n5. Қулларни озод қилиш; Бу ўринда мукотаблар (ўзини ўзи хўжайинидан сотиб олиш учун ҳаракат қилаётган қуллар) назарда тутилган. Шунингдек, бирор кимсанинг қўлида қулликда бўлган мусулмон кишини озод қилиш мақсадида сотиб олиш учун закот молидан ишлатиш мумкин. Муфассирлар душман қўлида ҳибсда, асирликда бўлган мусулмонлар ҳам шу ҳукмга дохил бўладилар, дейдилар (Қуртубий, Саъдий).\n6. Қарздорлар; Бу тоифа инсонлар Аллоҳга гуноҳкор бўлиб қолмайдиган иш сабаби билан қарздор бўлган ёки гуноҳдан чинакам тавба қилган одамлардир. Закот пулини қарздорнинг ўзига бериш шарт қилинмайди, балки маблағ қарз эгасига тўғридан-тўғри берилса ҳам жоиздир. Чунки шу билан қарздорнинг бўйнидаги омонати адо этилган бўлади.\n7. Аллоҳ йўлига; Бу улуш энг биринчи Аллоҳнинг сўзи олий бўлиши учун жанг қилаётган мужоҳидларга тегишлидир. Уларнинг ўзлари ва оилаларининг харажатлари учун закот молидан ишлатилади. Муфассир Саъдий айтадилар: «Кўпгина уламолар касб-кор қилишга қодир инсон агар ҳамма вақтини талаби илм учун бағишлаган бўлса, унга ҳам закотдан берилади, чунки илм ҳам Аллоҳ йўлидаги жиҳод доирасига киради, дейишган». Яна уламолар бу қисмга шариатнинг умумий манфаатлари йўлидаги хайрли амаллар ҳам киради дейишади («Минҳожул-муслим»).\n8. Мусофирлар. Бу тоифага ўз юртига қайтиб кетиш учун маблағ топа олмаётган мусофирлар киритилади. Агар бегона мамлакатда мусофирликда юрган киши ўз юртида бой одам бўлса, уйига қайтиш учун маблағи қолмаган бўлса, у энг аввал қарз бериб турадиган кишини топиб қарз олишга ҳаракат қилиши лозим. Қарз берадиган киши топилса, бой одамнинг закот олиши мумкин эмас. Агар унга қарз билан ёрдам қиладиган одам топилмаса, шунда закот молидан олишга ҳаққи бўлади.\nМусулмон киши ўз закотининг мана шу 8 тоифа кишиларга етиб боришига ниҳоятда аҳамият қаратмоғи лозим. Негаки, уламолар наздида шу ўринлардан бошқа жойларга бериш билан мўминнинг зиммасидан закот фарзи соқит бўлмайди.\nАллоҳ Таъоло барчамизни Ўз ҳидоятига бошласин! Ҳамма амалларимизни Унинг розилиги учун адо этишимизни насиб айласин!\n Бинобарин, закот берган кишининг моли ҳаромдан покланади ва унга барака кириб, ўсиб, кўпая бошлайди.\n Фақир ва мискиннинг ким экани ҳақида бундан бошқача таърифлар ҳам бор\n Қиморда ютқазиб қўйган, рибога пул олиб қарздор бўлган инсонлар гуноҳкор инсонлар саналадилар. Бундай кишилар Аллоҳнинг амрига бўйсунмаганлари сабабли мурувватга лойиқ қарздорлар қаторида бўлмайдилар.\n/ Кутубхона / Закот / Закот ҳақида рисола\nali ali → 14.05.2012 йил\nkatta raxmat silarga borlaringga shukir.\nShaxnoza → 20.10.2014 йил\nOllox biz bandalaringdi bilib bilmay qilgan gunoxlarimizni o’zing kechirgin\nOlloxim biz bandalariga shun day noz-nematlar yaratib qo’yibdiki lekin biz band alar shu narsalarni qadrlayapmizmi\nOlloxim meni yuragimdir


Эрон компаниялари Сурияда 30 мингта уй қуради - Hidoyat.uz\nАсосий саҳифа Янгиликлар Дунё янгиликлари Эрон компаниялари Сурияда 30 мингта уй қуради\nЧоп этилди Noyabr 29, 2019 Эрон компаниялари Сурияда 30 мингта уй қурадиda fikr bildirishni o'chirish\nЭрон компаниялари Сурия билан келишувга мувофиқ мазкур мамлакатда 30 мингта уй барпо этади. Бу ҳақда Эрон транспорт ва шаҳарларни ривожлантириш вазири Муҳаммад Исломий маълум қилган, дея хабар бермоқда “Анадолу”.\nУйлар қурилиши бўйича келишувга Сурия турар жой ва коммунал хўжалик вазири Суҳайл Абдуллатифнинг Теҳронга сафари чоғида эришилган.\nКелишувга биноан инсфратузилма, турар жой қурилиши ва муҳандислик хизматлари бўйича учта Эрон – Сурия қўшма корхонаси тузилади.\n“Келишувнинг устувор жиҳати Эрон компанияларининг Сурияда 30 мингта уй ва инфратузилма объектларини қуришидир. Сурия томони кейинроқ келишувнинг тафсилотларини эълон қилади”, – деди Исломий.


Ўзбекистон Республикасининг “Риэлторлик фаолияти тўғрисида”ги қонуни қабул қилиниши ва кучга кириши муносабати билан “Respublika mulk markazi” ЁАЖ таъсисчилигида “Ko’chmas mulk savdo xizmati” масъулияти чекланган жамияти ташкил этилди. Жамият Республикамиздаги биринчи риэлторлик ташкилоти ҳисобланиб, унга Ўзбекистон Республикаси Давлат мулкини бошқариш давлат қўмитаси томонидан 2011 йил 23 июн куни риэлторлик фаолиятини юритиш ҳуқуқини берувчи RR-0001-сонли лицензия берилди. Ҳозирда жамиятнинг Қорақалпоғистон Республикаси, Тошкент шаҳри ва барча вилоят марказларида ҳудудий филиаллари фаолият олиб бормоқда.\nКўчмас мулк бозорида аҳолига ишончли хизмат кўрсатиб келаётган “Ko’chmas mulk savdo xizmati” МЧЖда сотувчи ва харидорларга тенг ҳуқуқлилик, савдо иштирокчиларининг қонуний манфаатларини ҳимоя қилиш учун барча шарт-шароитлар яратилган.\nКўчмас мулкларнинг оммавий савдоларини ташкил этиб келаётган “Ko’chmas mulk savdo xizmati” МЧЖ Сизга қуйидаги хизматларни таклиф этади:\n“KMSX” МЧЖ ўз мижозларига дунёнинг энг илғор риэлторлик ташкилотлари услубидан келиб чиққан ҳолда ишончли ва кафолатли хизмат кўрсатади.\nЖамиятнинг бошқа ташкилотлар олдидаги молиявий жавобгарлик суғуртаси “Ishonch” банклараро суғурта компанияси” МЧЖ томонидан 300 млн. сўмга суғурталанган.\n“Ko’chmas mulk savdo xizmati” МЧЖ ўз мижозларига янада қулайлик яратиш мақсадида қўшимча сервис хизматлари кўрсатишни йўлга қўйган.\n“KMSX” МЧЖ кўчмас мулк бозорида қуйидаги тамойилларга асосланиб фаолият юритади:\n– жамиятда фаолият юритаётган малакали мутахассисларнинг мижоз ва ҳамкорлар олдидаги жавобгарлилиги, ўз ишларига маъсулият билан ёндошишлари ҳамда риэлторлик фаолиятига боғлиқ ҳар қандай битимни юқори савияда ҳал қилиниши;\n– ташкиллаштириладиган савдоларда ошкоралик, тенг ҳуқуқлийлик ва мижозлар фойдасини кўзланиши;\n– кўчмас мулк бозорида мижозларга кўрсатиладиган барча риэлторлик хизматларининг кафолатланиши.


WhatsApp’да йирик апдейт: янги имкониятлар билан танишинг! (+видео) - Terabayt.Uz\nТераТавсиф: Xiaomi Redmi Note 9 Pro (6-қисм)\nTikTok таслим бўлмайди: у Трамп маъмуриятини судга бермоқчи!\nApple’дан аввал уникал iPhone 12 Pro’ларни тақдим этишди – донаси 4990 доллардан 5450 долларгача! (+видео)\nSamsung расмий сайтига аллақачон Galaxy M51 ҳам чиқди!\nОммабоп жанговар ўйинни 19 августгача нақ тўртта платформадан исталган бирида бепул ўйнанг!\nAnTuTu июль рейтингида ТОП-учталикка кирган Redmi флагмани махсус версияда чиқяпти!\nБу вирус пандемия пайтида нақ $25 000 000 ўғирлади!\nЭнг оммабоп 10 смартфон (32-ҳафта)\nWhatsApp’да йирик апдейт: янги имкониятлар билан танишинг! (+видео)\nДунёдаги энг оммалашган мессенжер – WhatsApp жамоаси унда катта янгиланишни амалга оширди. Бу ҳақдаги расмий хабарга кўра, кейинги ҳафталар мобайнида ушбу иловаларнинг барқарор версияларида бир қатор янги функциялар бўлади.\nЎҚИНГ: Telegram’нинг оммабоп функциясини WhatsApp ўғирлаб, кейин яна яшириб қўйди!\nАввало, рақобатчи мессенжер – Telegram фойдаланувчиларига аллақачон тақдим этилган анимацияли стикерлар, ниҳоят, WhatsApp’да ҳам ишга тушади. Ҳозирча эса бу имконият Android ҳамда iOS учун чиқарилган клиентларининг бета-версияларидагина мавжуд.\nИккинчидан, янги контактларни соддалаштирилган усулда – QR-код орқали қўшиш имкони тақдим этилади. Бу билан фойдланувчилар телефон рақамларини қўлда териб киритиш заруратидан халос этади.\nУчинчидан, мессенжерда гуруҳли видеоқўнғироқлар яхшиланган. Гуруҳли видеочат иштирокчилари сони саккиз нафарга етгач, улардан бирининг видеосини тўлиқ экранга чиқариш мумкин бўлади. Бунинг учун керакли суҳбатдошнинг видеоси устига озгина вақт босиб туриш кифоя қилади. Бундан ташқари, саккиз нафаргача киши иштирокидаги гуруҳли чатларга видеоқўнғироқ белгичаси қўшиляпти – биттагина белгини босиш билан матнли ёки овозли чатдан видеочатга ўтиш мумкин бўлади.\nТўртинчидан, ҳозирда оммалашган тўқранг интерфейс – тунги режим энди WhatsApp Web ҳамда компьютерлар учун ишланган WhatsApp дастурига ҳам жорий этиляпти. Ва ниҳоят, KaiOS тизимли телефонлар эгалари ҳам статуслар функциясидан фойдаланишлари, 24 соатдан сўнг ғойиб бўлувчи янгиланишларни улашишлари мумкин бўлади.\nДемак, WhatsApp иловасида янгиланишларни текшириб туринг.\nТаъкидлаш ўринлики, Telegram асосчиси Павел Дуров WhatsApp ҳеч қачон хавфсиз бўла олмаслигини айтган ва сабабини тушунтирган. Бундан ташқари, у яна бир йирик сервис ҳақида жиддий баёнот билан чиқиш қилган...\nЎҚИНГ: Ушбу 17 та иловани смартфонингиздан ҳозироқ ўчиришингиз керак!\n#WhatsApp #иловалар #мессенжер\nЮбилей флагмани чиқиши олдидан Redmi K30 5G рекорд даражада арзонлашди!


Турар жойларни қуришда Германиялик мутахассислар билан ҳамкорлик қилинади\nTurar joylarni qurishda Germaniyalik mutaxassislar bilan hamkorlik qilinadi\nТашкент, Узбекистан (UzDaily.uz) – Тошкент шаҳар ҳокимлигида Германиянинг Хусусий ипотека муассасалари ассоциацияси директори Кристиан Куниг билан учрашув бўлиб ўтди.\nЎзаро мулоқот давомида Тошкент шаҳар ҳокимининг биринчи ўринбосари Даврон Ҳидоятов пойтахтимизда олиб борилаётган ислоҳотлар, жумладан, қурилиш йўналишидаги ишларга тўхталиб ўтди.\nУнинг сўзларига кўра, жорий йилда турар жойлар қурилиши ўтган йилга нисбатан анча ўсган. Хусусан, бу йил 18 мингдан ортиқ хонадонли 400га яқин кўп қаватли уйларни барпо этиш.\nУчрашувда томонлар аҳолини арзон уй-жой билан таъминлаш масаласига ҳам тўхталиб ўтишди.\nХусусан, Кристиан Кунигнинг таъкидлашича, уларнинг ассоциацияси айнан арзон-турар жойлар учун кредит тақдим этади. Меҳмоннинг маълум қилишича, уларда ипотека кредити асосида уй олиш тизими биздагидан тубдан фарқ қилади. Хусусан, аҳоли аввалдан уйнинг 40 ёки 50 фоиз миқдоридаги маблағни жамғаради, сўнг эса банкдан ойлик 1,5дан 3,5 фоизгача тўлови бўлган кредитни олади. Германиялик мутахассислар Ўзбекистон бўйлаб, хусусан Тошкент шаҳрида аҳоли учун ҳар жиҳатдан маъқул уйларни қуришда ҳамкорлик қилишни таклиф этишди.\nЎз ўрнида Тошкент шаҳар ҳокимининг биринчи ўринбосари Даврон Ҳидоятов, аҳолини арзон турар-жойлар билан таъминлаш борасида тизимли ишлар йўлга қўйилганлигини айтиб ўтди. Шунингдек, тегишли соҳа мутахассислари билан ҳамкорликда уларнинг таклифи ўрганилишини ҳам қўшимча қилди.\nМанба: Тошкент шаҳар ҳокимлиги Матбуот хизмати


Мирзиёев Франциянинг янги президентига табрик хати йўллади\n16:03 08.05.2017 (Янгиланган 19:48 08.05.2017)\nШавкат Мирзиёев янги сайланган президентга мустаҳкам соғлиқ ва улкан зафарлар, дўст Франция халқига эса хотиржамлик ҳамда фаровонлик тилаган\nТОШКЕНТ, 8 май — Sputnik. Ўзбекистон президенти Шавкат Мирзиёев Эммануэль Макронни бўлиб ўтган сайловлардаги ишончли ғалабаси ва Франция Республикаси президенти этиб сайлангани билан табриклади, деб хабар қилди Ўзбекистон президенти матбуот-хизмати.\nХабарда келтирилишича, давлат раҳбари Макронга йўллаган мактубида "ушбу юқори ва масъулиятли лавозимидаги фаолияти ўзаро ҳурмат, тенг ҳуқуқлилик ва ишонч тамойилларига асосланган анъанавий ва сермаҳсул Ўзбекистон-Франция ҳамкорлигини янада ривожлантиришга йўналтирилади", дея ишонч билдирилган.\nШавкат Мирзиёев янги сайланган президентга мустаҳкам соғлиқ ва улкан зафарлар, дўст Франция халқига эса хотиржамлик ҳамда фаровонлик тилаган.\nЭслатиб ўтамиз, 7 май куни Францияда президентлик сайловларининг иккинчи босқичи ўтказилди.\nСайловларда 39 яшар Эммануэль Макрон ғолиб чиқди.\nЎзбекистон, Франция, Макрон, Мирзиёев


Нилуфар Абдувалиева билан учрашув бўлиб ўтди. – Kamoliddin Behzod nomidagi Milliy rassomlik va dizayn instituti\nНилуфар Абдувалиева билан учрашув бўлиб ўтди.\nБугунги кунда хотин-қизларнинг жамият ҳаётида тутган ўрни ва роли мустаҳкамланиб, уларга бўлган эътибор янада ошиб бормоқда. Айниқса, тадбиркорлик соҳасида фаолият олиб бораётган аёлларнинг муваффақиятлари кўпчилик учун ўрнак бўлиб келмоқда.\nКамолиддин Беҳзод номидаги Миллий рассомлик ва дизайн институти Талабалар турар жойида Ўзбек миллий либосларининг энг йирик брендларидан бири « MURSAK FASHION HOUSE» асосчиси, маҳоратли дизайнер Нилуфар Абдувалиева билан учрашув бўлиб ўтди.\nУчрашув аввалида Либос дизайни йўналишида таҳсил олаётган талабаларининг ижодий ишлари ҳамда истеъдодли талабалар – Гулсора Рустамованинг «Денгиз» ҳамда Шохсанам Мухторованинг «Трансформация» номли либослар коллекцияси намойиш этилди.\nМазкур ишларни кўздан кечирар экан меҳмон талаба-ёшларнинг интилишларини жуда ҳам юқори баҳолади. Шу қаторда, уларга янада ривожланишлари учун муҳим бўлган тавсияларни ҳам бериб ўтди. Иқтидор ва маҳорати билан эътирофга сазовор бўлган бир гуруҳ талабаларни эса Нилуфар Абдувалиева томонидан MURSAK модалар уйига таклиф қилинди ҳамда ҳаккорлик таклифи билдирилди.\nУчрашув давомида эса дизайнер брендининг яратилиш тарихи, бугунги кунда олиб борилаётган ишлар, келажак режалари, ҳамкорлари тўғрисида батафсил тўхталиб, бугунги кунда ўз брендини яратиш истагида бўлган ёшлар учун керакли тавсияларини ҳам бериб ўтди.\nТадбир якунида талабалар ўзларини қизиқтирган барча саволларига меҳмондан батафсил жавоб олдилар ҳамда келгусида ҳам бу каби учрашувлар ўтказилишига ва ҳамкорликда лойиҳалар яратишга келишиб олинди.


Россия доллардан воз кечиши учун неча йил керак бўлади – эксперт жавоби - 05.04.2021, Sputnik Ўзбекистон\nТОШКЕНТ, 5 апр - Sputnik. Россия доллардан тўлиқ воз кечиши учун 4-5 йил керак бўлади, деди РИА Новостига инвестициялар бўйича эксперт Максим Шеин.\nТОШКЕНТ, 5 апр - Sputnik. Россия доллардан тўлиқ воз кечиши учун 4-5 йил керак бўлади, деди РИА Новостига инвестициялар бўйича эксперт Максим Шеин.Бироз олдин Россия Ташқи ишлар вазири ўринбосари Александр ПанкинАҚШ сиёсатининг кутилмаган томонга бурилиши эҳтимоли юқори бўлгани сабабли ўзаро ҳисоб-китобларда доллардан фойдаланишни ноқулай қилмоқда. Шу сабабли Россия савдо алоқаларида долларни чеклашга қарор қилганини хабар қилган эди. “Доллардан воз кечиш мавзуси сўнгги йилларда кўп маротаба кўтарилган эди, лекин бу сафар у биринчи бор давлатнинг расмий курси сифатида эълон қилинди. Россия АҚШ валютасидан фойдаланмасликни назарда тутувчи тизим қуриши ҳақида гапирди. Бунинг учун 4-5 йил керак бўлади, чунки йиллар давомида шаклланган савдо ва банк амалиётларини қайта кўриб чиқиш керак бўлади”, - дейди Шеин. Эслатиб ўтамиз, АҚШ ўзининг санкциявий сиёсати билан долларга ва АҚШ давлат қарзига бўлган ишончни бузаётганини бир неча маротаба таъкидланган эди. Шу билан бирга Россия ҳукумати иқтисодда долларни таъқиқлаш ниятида эмас. Улар шунчаки бошқа валюталарда ҳисоб-китоб қилиш учун қулай шароит яратишни назада тутади, холос.\nдоллардан воз кечиш, доллар\nРоссия ўз иқтисодида долларни таъқиқлаш ниятида эмас, шунчаки бошқа валюталарда ҳисоб-китоб қилиш учун қулай шароит яратишни истайди.\nБироз олдин Россия Ташқи ишлар вазири ўринбосари Александр ПанкинАҚШ сиёсатининг кутилмаган томонга бурилиши эҳтимоли юқори бўлгани сабабли ўзаро ҳисоб-китобларда доллардан фойдаланишни ноқулай қилмоқда. Шу сабабли Россия савдо алоқаларида долларни чеклашга қарор қилганини хабар қилган эди.\n“Доллардан воз кечиш мавзуси сўнгги йилларда кўп маротаба кўтарилган эди, лекин бу сафар у биринчи бор давлатнинг расмий курси сифатида эълон қилинди. Россия АҚШ валютасидан фойдаланмасликни назарда тутувчи тизим қуриши ҳақида гапирди. Бунинг учун 4-5 йил керак бўлади, чунки йиллар давомида шаклланган савдо ва банк амалиётларини қайта кўриб чиқиш керак бўлади”, - дейди Шеин.\nАйни дамда Россияда бунинг учун барча шароитлар мавжуд: етарли даражада олтин заҳиралари жамланган, долларжа ҳисобланадиган молиявий активлар миқдори ҳам камайтирилган, янги тўлов тизими ишга туширилган. Савдо ҳамкорларнинг ҳам доллардан воз кечиш истаги бор. Ундан ташқари АҚШ томонидан ҳам бунинг учун етарлича асослар яратилмоқда (АҚШ президентининг Россияга қарши қаратилган кескин баёнотлари), - дейди эксперт.\nЭслатиб ўтамиз, АҚШ ўзининг санкциявий сиёсати билан долларга ва АҚШ давлат қарзига бўлган ишончни бузаётганини бир неча маротаба таъкидланган эди. Шу билан бирга Россия ҳукумати иқтисодда долларни таъқиқлаш ниятида эмас. Улар шунчаки бошқа валюталарда ҳисоб-китоб қилиш учун қулай шароит яратишни назада тутади, холос.


Ташкент қаласы канализациясына тонналап турмыслық, санаат шығындылары тасланмақта – Qaraqalpaqstan Respublikası Úy-jay kommunal xızmet kórsetiw ministrligi\nТашкент қаласы канализациясына тонналап турмыслық, санаат шығындылары тасланмақта\nҲеч ким унитазды шығынды шелеги менен адастырмайды. Бирак… Ташкент қаласындағы ақаба суўларды тазалаў станцияларында болып, пайтахтымыз канализациясы арқалы ағып келип атырған түрли күнделикли турмыслық, ҳәтте ислеп шығарыў шығындыларына көзи түскен инсан бул пикирге қарсы шығыўы анық.\nБиз Ташкент қаласының Бозсуў аерация станциясындамыз. Бул иншаат пайтахтымыздың Салар ва Бектемир аерация станциялары киби Ташкент қаласынан шығып атырған ақаба суўларды тазалайды. Бүгинги күнде бул станцияға Қорақамиш ҳәм Қубла-батыс коллекторлардан суткасына 630 мың куб метр ақаба суў келиб түспекте.\nУсы йилдың өткен дәўири аралығында ақаба суўдан арнаўлы үскинелер арқалы услап қалынған турмыслық (халық тәрепинен канализацияға таслап жиберилип атырған азық-аўқат қалдықлары, желим ыдыслар, кийим-кешеклер, балалар памперслери ҳәм т.б) ҳәм санаат шығындылары (ислеп шығарыў кәрханалары тәрепинен канализацияға тасланып атырған тоқымаылық қалдықлары)ның көлеми 292 тоннаға жеткен. Бул көрсеткиш 2017-жылда 110 тоннаны, 2018-жылда 182 тоннаны, 2019-жылда 164 тоннаны қураған. Буннан көринип турғанындай, канализацияға тасланып атырған турмыслық ҳәм санаат шығындыларының көлеми жылдан жылға артып бармақта.\nБәршемизге мәлим болғанындай, канализация суў тәмийнатының әҳмийетли комплексиниң бири. Канализация системаларының тийкарғы мақсети халық шығындылары, санаат ҳәм турмыслық шығынды суўларын тазалаў, оларды кейиншелик пайдаланыў яки суў сақлағышларына түсириў ушын жибериў болып есапланады.\nКанализация системасындағы бузылыўлардың көпшилиги болса жоқарыдағы келтирилген ҳалат сыяқлы, унитаз яки канализация қудығына турмыслық ҳәм санаат шығындылары тасланыўы ақыбетинде жүз береди. Коллекторлар иши тығылып, ақаба суў системасында авариялар жүзеге келеди. Бул аймақлардың епидемиологик жағдайы жаманласыўы, қоршаған орталықтың патасланыўына алып келеди.\nДемек, канализация системаларының турақлы ислеўинде тутыныўшының үлеси үлкен, ол канализациядан пайдаланыў қағыйдаларын билиў ҳәм оған әмел етиўи лазым.\nКанализация қудығы яки унитазға қувыр жолын тосыўы мүмкин болған ҳәк, қум, гипс, цемент, металл, жип, топрақ сыяқлы қурылыс материаллары ҳәм тоқимашылық, қассапхан шығындылары сыяқлы санаат шығындылары таслаў қатаң мүмкин емес.\nҚувыр линиялары дийўалларын оксидланыўы яки бузылыўына алып келетуғын затлар: кислоталар, майлар, еримейтуғын майлар, мазутты төгип таслаў қадаған етиледи.\nСондай-ақ, түрли еритиўшилер, бензин, керосин, фармацевтик ҳәм гигийена қураллары (әсиресе, болалар памперси), полиетилен пакетлер, азық-аўқат қалдықлары, таўар ҳәм басқа шығындыларды тасламаң!\n“Ўзсувтаъминот” AЖ Мәлимлеме хизмети


ЖИСМОНИЙ ВА ЮPИДИК ШАХСЛАPНИНГ МУPОЖААТЛАPИ ЭЪТИБОPСИЗ ҚОЛМАЙДИ - AmuNews.uz - энг сўнгги янгиликлар\nИстиқлол йилларида мамлакатимизда инсон ҳуқуқлари, эркинликлари ва унинг қонуний манфаатларини ҳимоя қилиш давлат сиёсатининг устувор йўналишларидан бирига айланди. Бу борада самарали ҳуқуқий база яратилди. Аввало, Конституциямизда белгилаб берилган нормалар асосида мамлакатимизда инсон, унинг ҳуқуқ ва эркинликлари, шаъни ҳамда қадр-қиммати энг олий қадрият даражасига кўтарилди.\nЎз навбатида фуқароларимиз онг-тафаккурида юз бераётган ушбу ўзгаришлар ва бугун кундалик ҳаётимизда рўй бераётган янгиланишлар миллий қонунчилигимизни замон талабларидан келиб чиқиб такомиллаштириб боришни тақозо этаяпти.\nХўш, шу пайтгача амалда бўлган «Фуқароларнинг мурожаатлари тўғрисида»ги қонун ўрнига қабул қилинган янги қонуннинг янгилиги нимада?\nТаъкидлаш лозимки, бугунги кунгача фуқаролар мурожаати 2002 йил 13 декабрда қабул қилинган «Фуқароларнинг мурожаатлари тўғрисида»ги қонуннинг янги таҳрири асосида тартибга солинар эди. Аммо ушбу қонунда юридик шахсларнинг мурожаати борасида қоидалар белгиланмаган, шунингдек, электрон мурожаатлар ҳам назарда тутилмаган эди.\nЯнги қонуннинг мақсади - фуқароларнинг давлат органларига мурожаат этиши тартибини янада такомиллаштириш, шунингдек, юридик шахсларнинг мурожаатларини кўриб чиқиш билан боғлиқ ижтимоий муносабатларни тартибга солишдаги ҳуқуқий бўшлиқни тўлдиришдан иборат.\n5 боб, 31 моддадан иборат «Жисмоний ва юридик шахсларнинг мурожаатлари тўғрисида»ги қонунда аввалги қонунга нисбатан бир қатор янгиликлар бўлиб, улар қуйидагиларда акс этади.\nБиринчидан, тобора ривожланиб бораётган фуқаролик жамияти институтларининг ҳуқуқларини таъминлаш, жумладан, юридик шахсларнинг мурожаатларини кўриб чиқиш билан боғлиқ бўлган ижтимоий муносабатларни тартибга солишдаги ҳуқуқий бўшлиқ тўлдирилди.\nИккинчидан, мамлакатимизда ахборот технологиялари ривожланиши билан боғлиқ равишда кенг тарқалаётган «электрон мурожаат» турининг ҳуқуқий мустаҳкамланиши таъминланди.\nУчинчидан, давлат органларининг, мансабдор шахсларнинг мурожаатларни кўриб чиқиш ва ҳал этишдаги масъулияти оширилди.\nТўртинчидан, қонунда амалиётда дуч келинаётган такрорий мурожаат, мурожаатнинг дубликати, қўшимча мурожаатлар масалаларига аниқлик киритилиб, таъриф берилди ва уларни кўриб чиқишнинг тартиби белгиланди. Бу давлат органлари ва бошқа ташкилотлар томонидан мурожаатларни кўриб чиқишда ҳуқуқни қўллашнинг ягона амалиётини жорий қилиш имконини беради.\nҚонуннинг номи аввалги қонунга нисбатан бирмунча ўзгартирилди ва кенгайтирилди. Бунда хорижий тажрибалар ҳам ўрганилиб, унинг миллий қонунчилигимиз билан уйғун, илғор жиҳатларига эътибор берилди. Қонунда янги субъект - юридик шахслар киритилишини ҳисобга олган ҳолда уни амалдаги қонунчилик терминологияси билан мувофиқлаштириб, бир-бирига мутаносиб номланиши мақбул деб топилди.\n«Жисмоний ва юридик шахсларнинг мурожаатлари тўғрисида»ги қонунда фақат фуқаролар эмас, балки юридик шахсларнинг ҳам мурожаатлари тўғрисидаги қонунчиликни бузганлик учун маъмурий ва жиноий жавобгарлик белгиланди. Зеро, қонун ҳужжатларида фақат фуқароларнинг мурожаатлари тўғрисидаги қонунчиликни бузганлик учун маъмурий ва жиноий жавобгарлик белгиланган эди. Шуларни ҳисобга олган ҳолда, қонунда юридик шахсларнинг мурожаатларини кўриб чиқишдаги қонунбузарлик учун тегишли маъмурий ва жиноий жавобгарликни белгилаш мақсадида Ўзбекистон Pеспубликаси Жиноят кодексининг 144-моддасига ва Ўзбекистон Pеспубликасининг Маъмурий жавобгарлик тўғрисидаги кодексининг 43-моддасига тегишли ўзгартиришлар киритилди.\nШу билан бирга, давлат органлари ва муассасалари масъул ходимларининг ҳам жисмоний, ҳам юридик шахслардан келиб тушган мурожаатларга бўлган эътиборини, бу борадаги масъулиятини оширишни назарда тутувчи Жиноят кодекси ва Маъмурий жавобгарлик тўғрисидаги кодекснинг тегишли моддаларига киритилаётган ўзгартиш ва қўшимчалар қонун устуворлигини таъминлашнинг самарали ҳуқуқий механизмлари такомиллашувига, шунингдек, давлат органлари мансабдор шахсларининг фуқаролар ва юридик шахсларнинг мурожаатлари билан ишлаш борасидаги масъулиятини янада кучайтиришнинг таъсирчан чораси яратилишига оид ғоялари билан мос эканлиги ҳам алоҳида аҳамиятга эга.\nБир сўз билан айтганда, «Жисмоний ва юридик шахсларнинг мурожаатлари тўғрисида»ги қонун жисмоний ва юридик шахсларнинг мурожаатлари билан ишлаш самарадорлигини оширишга, уларнинг ҳуқуқ ва қонуний манфаатлари ҳимоя қилинишини бутун чоралар билан таъминлашга, шунингдек, давлат органлари ва ташкилотларининг мурожаатлар ўз вақтида ҳамда ҳар томонлама кўриб чиқилиши учун жавобгарлигини кучайтиришга хизмат қилади.\nЎзбекистон Pеспубликаси Адлия вазирлиги ҳузуридаги Юристлар малакасини ошириш маркази тингловчиси.


Қўлларингиз ипакдек майин бўлиши учун 8та ниқоб\nАгар ҳафтада бир-икки маротаба меҳнаткаш қўлларингиз учун озгина хизмат қилсангиз, энг нозикойимлар ҳам уларга ҳавас билан қарайди!\nАжинларга қарши тухумли ниқоб\nКечқурун ётишдан олдин битта тухум сариғини 1 ош қошиқ асал ва 1 чой қошиқ сули уни билан аралаштириб, қўлингизга суртасиз. Юпқа матодан қўлқоп кийиб олиб, бемалол уйқуга ётишингиз мумкин. Эрталаб қўлларингиз майинлашиб, ажинлар ёйилади.\nҚаришга қарши картошкали ниқоб\nИккита картошкани қайнатиб, сут солиб, бўтқа ҳолига келгунча эзилади. Суюқроқ ва ҳали совимаган аралашмани терига суртиб қўясиз. 2-3 соатдан сўнг илиқ сувда юқиб ташлайсиз.\nТерини юмшатиш учун асалли ниқоб\n1 ош қошиқ асални 2 ош қошиқ ўсимлик мойи, 1 та тухум сариғи ва бир неча томчи лимон суви билан аралаштиринг. Аралашмани қўлингизга суртиб, қоғоз-матоли қўлқоп кийиб олинг. Бу ниқобни кечаси қўйсангиз мақсадга мувофиқ.\nДоғларга қарши сули ёрмали ниқоб\n2 ош қошиқ сули (овсянка) унини 1 ош қошиқдан иссиқ сув ва кунгабоқар мойи, 1 чой қошиқ лимон суви билан аралаштиринг. Қўлга суртиб, қўлқоп кийиб олинг. Эрталаб қўлингизни илиқ сув билан ювиб, қуритинг.\nСовуқда тиришган қўллар учун ниқоб\n1 та серсув сабзини қирғичдан чиқариб, икки чой қошиқ крахмал қўшинг. Сўнг битта тухум сариғини аралаштириб, қўлларингизга суртинг. 20 дақиқадан кейин олдин илиқ, сўнг совуқ сувда чайиб юборинг. Бу ниқоб қўл терисини юмшатади.\nҚўлни майинлаштириш учун\nЯримта тухум сариғини кўпиртириб, оз-оздан 1 ош қошиқ ўсимлик мойи қўшилади. Суртмани қўлга яхшилаб уқалаб суртилади. 15-20 дақиқадан сўнг илиқ сув билан ювиб, қўлга крем суртилади.\nТирсак учун апельсинли ниқоб\n4 ош қошиқ ўсимлик мойига икки бўлак апельсин сувини сиқиб аралаштиринг. Уни тирсак терисига юпқа қилиб суртиб, 5-10 дақиқа уқалаб туринг. Агар тирсак териси қуруқ бўлса, ниқоб ярим соат турсин, сўнг салфетка билан артиб ташланг.\nТери қуришига қарши петрушка шарбати\nБарра петрушкани қиймалагичдан чиқариб, шарбатини сиқиб олинг. 1 чой қошиқ петрушка шарбатига ярим ош қошиқдан кўпроқ балиқ ёғи, 3 чой қошиқ ёғсиз творог аралаштирилади. Қўл терисига суртгач, 15-20 дақиқадан сўнг ювиб ташланади.\nАксарият ҳолларда қўллар аёлнинг ёшини фош этиб қўяди. Қўлларни тўғри парваришлаб, ёшингиз ҳақидаги фикрларни ҳам ёшартиришингиз мумкин.\nТўғри ниқоб тортиш қоидалари\n• Қўл парвариши учун ҳафтасига 1-2 маротаба махсус вақт ажратинг. Бунинг учун энг яхши вақт — уйқудан олдин.\n• Ниқобларни суртгач, 10-15 дақиқадан сўнг илиқ сувда ювиб ташланг. Баъзи ниқобларни тун бўйи қолдириш мумкин.\n• Агар ниқобни тун бўйи қолдирадиган бўлсангиз, пахта матоли қўлқоп кийинг. Эрталаб илиқ сув билан ювиб ташланг.


Ўзбекистонда доллар курси икки кунлик ўсишдан сўнг пасайди – Kommers.uz\nМолия\t16:08 | 14.2.22\nЎзбекистонда доллар курси икки кунлик ўсишдан сўнг пасайди\n1 АҚШ долларининг расмий курси 16,62 сўмга тушди.\nЎзбекистонда долларнинг расмий курси 16,62 сўмга пасайиб, 10 минг 844,02 сўмни ташкил этмоқда. Бу ҳақда Марказий банк матбуот хизмати хабар берди.\nҚайд этилишича, 1 АҚШ долларининг расмий курси 16,62 сўмга тушиб, 10 минг 844,02 сўмни ташкил этган. 1 евро курси 12 минг 266,76 сўмга баҳоланиб, 100,25 сўмга пасайди. Шунингдек, 1 рубль 140,35 сўм этиб белгиланиб, 4,38 сўмга тушди.\nМаълумот учун, ушбу алмашув курслари 15 февраль, сешанба кунидан кучга киради.


Ўзи ёққан оловда куйди » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Ўзи ёққан оловда куйди\nМинглини жини суймайди. Тадбиркорман, деб тоғнинг катта қисмини эгаллаб олган. Илгари ҳамма мол боқадиган жойга хўжайинлик қилаётир. Атрофни панжара билан ўраб бошлади, чорва моллари боқишни тақиқловчи белгилар ўрнатди. Йигитларига махсус кийим кийдириб, рация бериб қўйганига ўласанми! Энди қўйларини тоғ ошириб боқа олмайдими?\nШу каби ўйлар ичини кемираётган Асқарнинг кўзлари симтўсиққа тушди-ю, жаҳли чиқди. Алам билан қўйларини Минглининг ерига ҳайдади. Озроқ юрганди, унинг қаршисидан махсус кийим кийган Зуфар чиқиб, “Бу ерда чорва боқиш мумкин эмас, тез жўна” деди. Асқар ҳамқишлоғининг пўписасига дўқ билан жавоб қайтарди: “Хоҳлаган жойингга боравер, қўй шу ерда ўтлайди”. Зуфар тортишиб ўтирмади, рация орқали Минглини чақирди. Шу атрофда экан, икки қоровул билан етиб келди ва қўйларини олиб кетмаса, уларни қамаб қўйишини маълум қилди. Қўлидан ҳеч нарса келмаслигини сезган Асқар ортга қайтишга мажбур бўлди.\nАслида Асқар Минглининг мақсадини яхши билади, Нурота қўриқхонасига туташ 383 гектарлик ҳудудда экобоғ очиб, дов-дарахтларни кўпайтирмоқчи, кейин олқор олиб келади. Ана унда кўрасиз, бу ерга сайёҳларнинг келишини. Бусиз ҳам Форишнинг Ухум қишлоғига тоғ табиатига ошиқ, олқордек ноёб жониворни кўриш учун Франция, Бельгия, Германия, Австралия каби давлатлардан туристлар келади.\nҚисқаси, бу атрофда уй меҳмонхоналари қурганларнинг даромади ёмон эмас. Асқарнинг ўзи ҳам шу йўл билан пул топишни режалаштираяпти. Аммо барибир тоғни кимдир эгаллаб олганини қабул қилолмайди.\nЭртаси куни тонгда яна тоққа йўл олди. Чорва моллари ораламагани учун Минглининг ерида ўт-ўлан қалин эди. Ўзини тия олмади. Қўйларини яна ўша томонга ҳайдади. Озроқ вақтдан сўнг Мингли қоровуллари билан етиб келди. Улар чорва молларини боқмаслик бўйича огоҳлантирганликларини айтиб, қўй-эчкиларни ҳайдаб кета бошладилар. Профилактика инспекторини чақириб, далолатнома тузишар эмиш.\nЖаҳли чиққан Асқар уларни ҳақоратлаб, сўкина бошлади. Қоровулларга қарши чиқа олмаслигини англагани сайин ўзини боса олмас, ҳаммасини янчиб ташлагиси келарди. Кўнглидаги тилига кўчди: “Мингли! Ҳозир пастга тушиб, машинангни ёқиб юбораман. Қайтиб келиб, ерингга ўт қўяман”.\nТезликда узоқлашаётган Асқарнинг кузатаётган Мингли: “Кўз-қулоқ бўлинглар, мен машинамдан хабар олай, тағин бир балони бошламасин”, деганча қуйига кетди. Асқар бўлса, йўлнинг ярмида тоғ томонга ўгрилди, қўйларини қайтаришади, деб ўйлаганди. Аммо чорвасининг изи ҳам кўринмади.\nОжизлигидан алами ошди, тоғ бағрида жойлашган уйдаги қиздан гугурт сўраб, Минглининг ерига келди, шу ерда бироз ўтирди. Атрофни кузатди. Аланглар экан, қўйини қайтариб юборишларига умидланаётганини сезди. Минутлар унинг тоқатини тоқ қилди, бўғзини аламга тўлдирди. Гуруртни чақиб хасларга тутди. Асаднинг иссиғида қовжираган ўт-ўланлар шамол таъсирида бир зумда алангаланди ва олов теваракка ёйилди. Бу пайтда қоровуллардан бири дурбинда Асқарни кузатиб турганди. Хавфни сезиши билан рацияда бошқаларни чақирди, кимдир қишлоққа телефон қилди.\nШу тариқа, жорий йилнинг 6 июль куни Жиззах вилоятининг Фориш туманидаги Ухум қишлоғи ҳамда Нурота қўриқхонаси оралиғида жойлашган “Felcon hunting solutions” FHS Nurota” масъулияти чекланган жамиятига тегишли 1 гектардан ошиқ майдондаги ўт-ўланлар ҳамда 400 та ёввойи бута ёниб кетди. Қоровуллар жонбозлик, қишлоқ одамлари эса уларга ёрдам кўрсатишмаганида зарар каттароқ бўлиши аниқ эди.\nБу пайтда Асқар қилган ишининг оқибатини ўйлаб, вазиятдан чиқиш йўлларини қидираётганди. Унга опаси ёрдам берадиган бўлди. Аёл ҳуқуқ-тартибот идораларига қўнғироқ қилиб, қўйларининг ноҳақдан олиб қўйилганлиги устидан шикоят қилди. Масалага профилактика инспектори аралашиб, 62 бош қўй-эчки эгасига қайтарилди.\nЎз навбатида Мингли Фориш тумани ички ишлар бўлимига содир бўлган воқеа юзасидан ариза ёзди. Суриштирув жараёнида Асқар қайтарилган қўйларнинг 10 таси, унинг опаси эса 40 таси йўқ, деб туриб олди. Яъни, улар “МЧЖ ходимлари олинган қўйларни камайтириб қайтаришди”, дея иддао қилдилар. Гувоҳлар кўрсатмалари, шунингдек, “Felcon hunting solutions” FHS Nurota” масъулияти чекланган жамияти қоровуллари томонидан уяли алоқа воситаларида олинган видеотасвирлар ҳамда ишга алоқадор ҳужжатларни ўрганиш давомида қўй-эчкиларнинг ўзлаштирилмаганлиги, Асқарнинг ер майдонига ўт қўйганлиги ва масъулияти чекланган жамият ходимларини ҳақорат қилганлиги аниқланди. Худди шундай, қўйларнинг бир қисми қайтарилмаганлигига оид иддаолар ҳам тасдиғини топмади. Ёнғин натижасида масъулияти чекланган жамиятга 8 миллион 94 минг 370 сўм миқдорида зарар етказилган.\nШу маънода, суд Асқарга 15 кунлик маъмурий қамоқ жазосини тайинлади, бундан ташқари ёнғин ортидан етказилган зарарни ҳам қоплайди. Унинг опаси эса туҳмати учун энг кам иш ҳақининг 5 баробари миқдорида жаримага тортилди.\nМазкур қонунбузарлик муҳокамаси Ухум қишлоғида бўлиб ўтди. Тадбирда рўй берган воқеа юзасидан фикр билдирилар экан, жиноят ва ҳуқуқбузарликларнинг олдини олиш, табиатга зарар етказмаслик, қонунбузарликларнинг сайёҳлик имкониятларига салбий таъсири тўғрисида тўхталиб ўтилди.\nТадбир давомида Асқар қилмишларидан пушаймонлигини маълум қилди. Шунингдек, вазиятдан чиқиш учун “Қўйларнинг бир қисмини қайтариб бермади”, дея қоровулларга туҳмат қилганлигини тан олди.\nХуллас, жаҳлини жиловлай олмаслик Асқарга қимматга тушди. У ҳар қандай қонунга зид ҳатти-ҳаракат учун жазо муқаррарлигини англади, назаримизда.


1 июндан электрон меҳнат дафтарчаси тизимини расмийлаштириш режалаштирилмоқда\nЎзбекистон 168 16.04.2019 13:17:05\nЖорий йилнинг 1 июнидан бошлаб, «Шахснинг электрон меҳнат тарихи» тизими жорий этилиши билан меҳнат муносабатларини мажбурий равишда электрон расмийлаштира бошлаш режалаштирилмоқда. Бу ҳақда Norma хабар бермоқда.\nУ меҳнат муносабатларини расмийлаштиришнинг барча босқичлари: ишга қабул қилиш, бошқа ишга ўтказиш, меҳнат шартномаларини бекор қилишни ўз ичига олади. Шунингдек, ушбу механизм меҳнат дафтарчаларининг ўрнини тўлиқ босади ва шу йилнинг 1 январигача жорий этилиши режалаштирилган «Электрон меҳнат дафтарчаси» тизимининг ўрнига келади. Электрон меҳнат шартномалари фақат давлат тилида расмийлаштирилади. Айни пайтда янги тизим синовдан ўтказилмоқда.\nХодимларга компетенциялар бериш тизимини яратган ҳолда, асосан, ишчиларнинг касблари бўйича компетенциялар ёки кўникмалар паспортлари бўлган Skills-паспортларни жорий этиш мўлжалланмоқда. Бу, ўз навбатида, иш берувчига ходимни ишга қабул қилиш чоғида унинг малакасини баҳолаш ва ўзига мос келадиган кадрларни танлаб олиш имконини беради. Ишчиларнинг касблари бўйича маълумотлар базасини ҳам яратиш режалаштирилган.\nБундан ташқари, ушбу янгилик ортидан хусусий компаниялар маҳаллий меҳнат органлари бўш иш ўринлари ҳисобига йўллайдиган шахсларни мажбурий қабул қилишдан озод қилиниши мумкин. Давлат ташкилотлари ҳамда давлат улуши 50 фоиз ва ундан ортиқ бўлган ташкилотлар учун бундай мажбурият сақланиб қолмоқда. Қолган иш берувчиларга ишга қабул қилишдан бош тортиш ҳуқуқини берган ҳолда, бунинг учун жавобгарликка тортмасдан, у ёки бу таклифларни кўриб чиқиш тўғрисида илтимос йўллайдилар, холос.


15:06 / 07.08.2017\nПрезидентнинг 27.07.2017 йилдаги ПФ-5121-сон фармони билан Чет элда малака ошириш, стажировка ўташ ва таълим олиш учун номзодларни саралаш танловини ўтказиш тартиби тўғрисидаги низом тасдиқланди. Бу ҳақда Norma.uz хабар бермоқда.\nЭслатиб ўтамиз, таълим олиш, шунингдек малака ошириш ва стажировка ўташ Президентнинг “Истеъдод” жамғармаси линияси бўйича амалга оширилади.\nЖамғарма стипендиялари муайян муддатга ҳар йили тасдиқланадиган мақсадли дастурлар бўйича ажратилади.\n• стипендиатнинг чет эл таълим ва илмий муассасасида таълим олиши (малака ошириши, стажировка ўташи) учун тўланадиган маблағ;\n• стипендиатларнинг виза олишлари;\n• стипендиатнинг таълим олиш (малака ошириш, стажировка ўташ) жойига етиб бориши ва қайтиб келиши учун барча турдаги транспорт харажатлари (бир йилда бир мартадан кўп бўлмаган ҳолда);\n• стипендиатларнинг таълим олиши (малака ошириши, стажировка ўташи) даврида турар жой ва овқатланиш харажатлари;\n• Жамғарма Васийлик кенгаши қарори бўйича стипендиатларнинг таълим олиши (малака ошириши, стажировка ўташи) билан бевосита боғлиқ бўлган бошқа харажатлар.\n• чет тилларини билиш даражаси (олий таълим ва бошқа муассасалар мутахассисларини жалб қилган ҳолда);\n• номзоднинг 2017 — 2021 йилларда Ўзбекистонни ривожлантириш Ҳаракатлар стратегиясининг мақсади, вазифалари, мазмун ва моҳиятини ҳамда Ўзбекистон тарихини билиши (Жамғарманинг Васийлик кенгаши вакиллари ва мутахассислар иштирокида);\n• АКТларини билиши ва улардан фойдалана олиши.


Ёпиқ эшиклар ортида: ёмон қарор ниманинг оқибати?\nМинбар 588 02.06.2019 10:02:00\n"СССР нинг ашаддий душмани битта - мажлислар. Унинг бошига етса, фақат шу мажлисбозликлари етади!"\nОзод Шарафиддиновнинг бу сўзларини мен у кишининг яқин шогирдлари, устозим, публицист Дадахон Нурийдан эшитган эдим. Орадан йиллар ўтиб, ҳаётий мисоллар қаторида илмий хулосалар ҳам Озод домланинг фикрларини исботламоқда. Зеро, мажлисбозликларнинг давлат эртасига салбий таъсири яққол аён бўлмоқда.\nИш юзасидан ёки ўқиш мақсадида тез-тез мажлис хоналарига кириб, бир муддат у ерда ўтиришга мажбур бўламиз. Айниқса, ёзнинг жазирама кунларида димиқиб қолган анжуман хоналари диққатингизни оширади, сизни бўғаётгандек бўлади. Сўнгги ўн йилликда ўтказилган тадқиқот натижаларига кўра, мажлисбозликлар нафақат инсон саломатлиги, балки жамият ривожи учун ҳам жуда хавфли таъсирга эга. Мажлис хоналарининг иссиқ ёки одамларнинг нафаси туфайли карбонат ангидрид - CO2 таъсирида димиқиб қолиши ёмон қарорларнинг қабул қилинишига олиб келади.\nОхирги 7 йилда жаҳон миқёсида олиб борилган саккизта илмий изланишлар хулосаларига кўра, карбонат ангидрид миқдори кўпайиб кетган хоналарда бир соатдан ошиқ ўтирган одам танаси ташқи ҳаво ифлосланишидан жабр кўраётган инсонлар танаси каби азият чекади: тананинг саратон ёки астма каби замонавий хавфли касалликлар билан оғриш эҳтимоли ошади.\nШу билан бирга, мажлисбозликларнинг жамият ривожига таъсири карбонат ангидриднинг иштирокчиларнинг фикрлаш салоҳиятига таъсири билан боғлиқ. Яъни, кўп миқдордаги иштирокчилар тўпланган залларда инсоннинг фикрлаш салоҳияти кескин пасайиб кетади.\nАгар бу рост бўлса, бундай мажлисларда чиқарилган қарорларга қандай ишониш мумкин? Сир эмас, бундай тадбирларнинг аксарияти "очко тўплаш" учун ўтказилади. У ердаги катта ва кичикнинг орзуси бир: "... тезроқ тугаса эди!" Вақт ўғриси - энг қаттол ўғри. Чегараланган умримизни сарф қилиш учун бундай мажлислар биз учун узунлик қилади. Уларнинг саломатлигимизга таъсири эса ўтиб тушади.\nТўғри, сўнгги ярим асрда меъморчиликда ютуқлар қўлга киритилди, иситиш ва салқинлатиш амалиёти, инсонлардан ажралаётган газларни филтрлайдиган тизимлар жорий қилинмоқда. Аммо юртимиздаги бирор бино ёки мажлис залида карбон диоксиди, яъни карбонат ангидрид миқдорини кўрсатадиган қурилмани кўрганмисиз? Айтмоқчиманки, ҳаво мусаффолигини мониторинг қилиш тажрибасини қўллаш керак.\nМисол учун, ҳар миллионта ҳаво заррасидаги CO2 миқдори 1200 тадан ошса, ҳар қандай муҳит хавфли масканга айланади. Биокимёгарларнинг изланишларига кўра, одамлар тўпланган димиққан хоналарда ўтириш миядаги қон томирларини кенгайишига, нейрон алмашишининг пасайиши ва мия қисмлари ўртасидаги алоқанинг тушиб кетишига сабабчи бўлади. Қарабсизки, хато қарор қабул қилинади.\nМутахассисларнинг фикрича, болаларда карбонат ангидриднинг салбий таъсири билан боғлиқ муаммолар мактабдаги талабга жавоб бермайдиган синф хоналаридан бошланади, яъни жуда эрта. Самарали шамоллатиш тизимларига эга синф хоналари ўқувчиларнинг ўзлаштириш кўрсаткичларини ҳам оширар экан.\nАҚШ нинг SUNY Тиббиёт университети олимлари тадқиқот ўтказиб, мажлислар инсоннинг муаммога ечим излаш кўникмасини, яъни фаолият самарадорлигини тушириб юборишини аниқлашди. Ҳадеб мажлисларга қатнайдиган инсонларнинг фикрлаш доиралари торайиб, ташаббускорлик шаштлари пасаяр экан. Бу инсонлардаги тушкунлик, умидсизлик даражаси ошиб кетади.\n2016 йилда Ҳарвард олимлари ҳам шунга ўхшаш тадқиқот ўтказишган. Унга кўра, карбонат ангидрид кўпайиб кетиши боис ишчилардаги муаммога ечим топиш салоҳиятлари кескин пасайиб кетган. Натижада, бундай идораларда хато ёндашув ва қарорлар сони ошиб бораверади.\nЖамият тақдирини ҳал қилувчи масалаларни мажлис хоналарида юзлаб одамларни тўплаб муҳокама қилиш - тараққиёт учун хавфли. Ҳар қандай масалага кичик гуруҳ бўлиб, муаммонинг олдига бориб, тизимли чора билан ечим топиш мумкин. Тўғри, анжуман ва муҳокамалар ҳам янги ташаббуслар учун муҳим. Шунинг учун хоналаримизни ҳавонинг мусаффолигини кўрсатадиган снсорлар билан жиҳозлашни унутмайлик. Айниқса, мажлис хоналаримизни. Ахир, бу ерда халқ тақдирига дахлдор тўғри қарорлар қабул қилиниши керак.


Барчамизга маълумки, бугунги кунга келиб бутун дунёда фитна – фасод кўпайди, қиёфаси бошқача тус олди. Ёвуз кучлар мусулмонлар тинчлигига путур етказиш мақсадида уларнинг орасида фитна уруғини сочмоқдалар. Фисқу фасод ва бузуқ эътиқодларни диний шиорлар, исломий қадриятлар номи остига яшириб, ўзларининг асл мақсадларига нишон қилиб олмоқдалар. Мана неча йиллардирки, турли номлардаги тўда, гуруҳлар террор, одам ўлдириш ҳамда худкушлик амалиётлари билан инсонларни қўрқувга солиб, уларнинг тинчини бузмоқда, онани фарзанддан, фарзандни яқинларидан жудо айламоқда. Уйлар, масжидлар, қадамжолар, шифохоналар, мактабу мадрасаларнинг кунини кўкка совурмоқдалар. Энг ачинарлиси, жаҳон кўз ўнгида худдики бу ишларни мусулмонлар амалга оширгани, мусулмон инсон жоҳил, тўпори, зулму зўравонликка ўч қилиб кўрсатилмоқда. Ваҳоланки, заррача ҳақиқат нигоҳига эга инсон мусулмонларнинг илоҳий китоби бўлмиш Қуръони каримга бир бор эътибор қаратсалар, тасаввурлар нотўғрилиги маълум бўлади. Яъни мусулмонлар эмас балки: “Огоҳ бўлингки, айнан уларнинг ўзлари бузғунчилардир, лекин буни ўзлари сезмайдилар”.\nИслом шариати дин, жон, обрў, насаб ҳамда молни муҳофаза этиб, зулм, бузғунчилик, одам ўлдириш, инсонларга нафақат тил, қўл, балки имо ишора билан ҳам озор етказишдан қайтарган. Бировни молини талаш, унинг мулкига зиён етказишдан қайтарган. Қуръони каримда Аллоҳ таоло мўмин – мусулмонларни ер юзида бузғунчилик қилиш, одамлар орасида фитна – фасод уруғини сочиш, уларга зулм қилиш энг катта жиноят эканлигини таъкидлаб, қуйидагича баён қилган: “Яна «Аллоҳнинг ризқидан еб-ичингиз, Ер юзида бузғунчилик қилмангиз! (дедик)”. (Бақара, 60) Ўзингиз Аллоҳнинг ерида туриб, Аллоҳнинг ризқидан еб, яна Аллоҳ суймайдиган ишларни қилманг маъносида хитоб қилинган. Аллоҳ Таоло Қуръони Каримнинг Қасос сураси, 77 – оятида шундай дейди: “Ерда бузғунчилик қилишни истама! Чунки Аллоҳ бузғунчиларни суймас”.\n“Ер юзида бузғунчилик қилиш” деганда, одамлар орасида фитна – фасод қўзғаш ва бошқа бузуқ ишлар билан машғул бўлиш тушунилади. Яна бу ҳақида Аллоҳ Таоло Бақара сурасининг 27 – оятида шундай дейди “… Ва Ер юзида бузғунчилик қиладиган кимсалардир. Улар, албата, зиён кўрувчилардир”.\nЎз ватанига қарши борадиган инсонлар ўртасида фисқ – фасод уруғларини сочадиган жамиятда бузғунчилик қиладиган, ўзларича чин мусулмонликни даъво қиладиган бу бузғунчи фасодчилар қандай қилиб мусулмон бўлсинлар? Улар Аллоҳнинг буйруғига қарши чиқаётган ислом дини душманларидир. Расулуллоҳ саллолоҳу алайҳи васалам: “Қўли ва тили билан ўзгаларга озор бермаган киши мусулмондир” деганлар. Улар аксинча, ўз мақсадлари йўлида динни ниқоб қилиб, инсонлар орасига фисқ – фасод уруғларини сочиш, бегуноҳ инсонларни қонини тўкиш каби разил ишлар қилишга урунмоқдалар.\nПайғамбаримиз саллолоҳу аллайҳи васалам ҳам жамиятга тахдид солувчи фитна – фасод, бузғунчилик ҳақида шундай деганлар: “Умматимдан қайси бири умматимга қарши чиқса, унинг яхши ва ёмони фарқига бормаса, мўминга зарар беришдан ўзини тиймаса, берган ваъдасига вафо қилмаса, у менинг умматим эмас!”.\nАллоҳ Таоло Бақара сурасининг 204 – оятида шундай дейди: Одамлар орасида шундай кимса* ҳам борки, унинг дунё ҳаёти тўғрисидаги гапи Сизга қизиқарли бўлади. Дилидаги "имони"га Аллоҳни гувоҳ қилади, ваҳоланки, ўзи (Исломга нисбатан) душманларнинг ашаддийсидир. Бундайларни “шиори ялтироқ, ичи қалтироқ” дейиш мумкин. Улар ўзларича инсонларни “Тўғри йўл”га, “Ислом”га даъват этадилару аммо қалбларида заррача бўлсада иймондан асар йўқ. Мана шу каби кимсалар сабаб инсонлар ўртасида фитна – фасод уруғи кўоаяди. Лекин бундай уруғ кўпайишига нафақат улар, балки уларнинг учубм уларга қўшилиб кетаётганлар ҳам сабабчидир.\nАллоҳ Таоло Исро сурасининг 36 – оятида: “Эй инсон! Ўзинг аниқ билмаган нарсага эргашма! Чунки қулоқ, кўз, дилнинг, ҳар бири тўғрисида “Ҳар бир инсон” масъул бўлур. (Жавоб берур дея марҳамат қилган). Аниқ ҳужжат ва далиллар келтирилганидан кейин ҳам эгри йўлдан қайтмайдиган кимсалар, ўзига - ўзи зулм қилувчи, адашганлардир. Зеро, Аллоҳга ва Охират кунига имон келтирган инсон Қуръони карим ва ҳадиси шарифлардаги буйруқ ва қайтариқларга тенг амал қилиши, нафақат ўзига балки, жамиятга ҳам фойда келтириши, Ҳисоб кунидаги ҳисоб-китобларга солиҳ амалларни тайёрлаб бориши керак.\nҲадича Кубро аёл – қизлар ўрта махсус ислом билим юрти 2 – курс талабаси


Тантанали маросимни Тошкент шаҳар ҳокими Р. Усмонов очди.\nЎзбекистон Республикаси Президенти, Қуролли Кучлар Олий Бош Қўмондони Ислом Каримовнинг Ўзбекистон Республикаси Қуролли Кучлари ташкил этилганининг 23 йиллиги муносабати билан Ватан ҳимоячиларига байрам табригини Ўзбекистон Республикаси мудофаа вазири Қ. Бердиев ўқиб эшиттирди.\nҲар қандай эзгу мақсаднинг амалга ошиши, аввало, жамиятдаги тинчлик ва хотиржамликка боғлиқ. Бу барча замонларда ўз исботини топган ҳаётий ҳақиқатдир. Айниқса, ҳозирги глобаллашув даврида инсоният осойишталикнинг қадр-қимматини, унинг нақадар улуғ неъмат эканлигини янада теранроқ англаб етмоқда. Чунки бугун дунёда кескинлик ва хавф-хатарлар тобора ўсиб, геосиёсий қарама-қаршиликлар, радикализм, терроризм ва экстремизм каби таҳдидлар кучайиб бораяпти, молиявий-иқтисодий инқироз ҳамон давом этмоқда. Бундай воқеа-ҳодисалар бизни тўғри хулоса чиқаришга, ҳушёр ва огоҳ бўлишга, шукроналик ҳисси билан яшашга, истиқлолимизни, қўлга киритган аҳамияти бебаҳо ютуқларимизни қадрлаш, уни кўз қорачиғидек асраб-авайлашга ундайди.\nЎтган йиллар мобайнида мамлакатимизда “ўзбек модели” деб ном олган мустақил тараққиёт йўлимиз асосида осмонимиз мусаффолигини сақлаш, иқтисодиётимизни ривожлантириш ва халқимиз турмуш фаровонлигини ошириш борасида улкан натижаларга эришилди. Ана шу ютуқларимизда Қуролли Кучларимизнинг ҳам алоҳида ўрни бор. Чунки миллий армиямиз юртимиз мустақиллиги, унинг хавфсизлиги ва ҳудудий яхлитлигининг ишончли кафолатидир. Бу Конституциямизда ҳам ўз ифодасини топган. Жумладан, Асосий Қонунимизда белгилаб қўйилганидек, “Ўзбекистон Республикаси Қуролли Кучлари Ўзбекистон Республикасининг давлат суверенитетини ва ҳудудий яхлитлигини, аҳолининг тинч ҳаёти ва хавфсизлигини ҳимоя қилиш учун тузилади”. Ушбу мезон асосида шакллантирилган профессионал армиямиз сафларида бугун Ватанга садоқатли, жисмоний ва маънавий жиҳатдан етук, мард ўғлонлар хизмат қилмоқда.\nДарҳақиқат, ҳар бир давлатнинг мустақиллиги, хавфсизлиги, чегаралари дахлсизлигини, аввало, унинг армияси, Қуролли Кучлари ҳимоя қилиши лозим. Шу боис ҳам истиқлолнинг илк йиллариданоқ мамлакатимиз мудофаасини таъминлаш масаласи давлатимиз сиёсатининг энг муҳим устувор йўналишларидан бири сифатида белгилаб олинди. Чунончи, Президентимизнинг 1991 йил\n6 сентябрдаги Фармони билан Мудофаа ишлари вазирлиги ташкил этилди. 1992 йил\n14 январь куни юртимиз ҳудудида жойлашган барча ҳарбий тузилмалар Ўзбекистон Республикаси юрисдикциясига ўтказилди. Ўша кундан эътиборан миллий армиямизга асос солинди.\nЎтган давр мобайнида ҳаётга татбиқ этилган кенг кўламли ислоҳотлар туфайли мамлакатимиз хавфсизлиги ва барқарорлигини, сарҳадларимиз дахлсизлигини ишончли ҳимоя қилишга қодир бўлган, ҳаракатчан, замонавий талабларга жавоб берадиган, яхши тайёргарликка эга армиямиз шаклланди. Қуролли Кучларимизни ташкил этиш ҳамда бошқаришнинг мутлақо янги тизими вужудга келди, унинг сафини тўлдириш такомиллаштирилди. Муддатли ҳарбий хизматга чақирувнинг бир йилда бир марта ташкил этилаётгани, қўшинларда шартнома асосида хизмат қилаётганлар таркибининг сезиларли даражада кенгайгани, сафарбарлик чақируви резервидаги ҳарбий хизматнинг жорий этилгани армиямизнинг қиёфасини, ҳарбий жамоалардаги маънавий муҳитни тубдан ўзгартирди.\nБугунги кун ҳарбийлардан нафақат жисмоний тайёргарликка, балки юксак ақл-идрок, интеллектуал салоҳият, алоҳида руҳий-маънавий хусусият ва фазилатларга эга бўлишни, ахборот-компьютер технологияларининг сир-асрорларини пухта билишни тақозо этади. Ушбу жиҳатлар мамлакатимиздаги ҳарбий қисмлар, сержантлар тайёрлаш мактаблари, олий ҳарбий таълим муассасаларидаги ўқув жараёнларида алоҳида эътиборга олинган. Хусусан, Тошкент олий умумқўшин қўмондонлик билим юрти, Чирчиқ олий танк қўмондонлик-муҳандислик билим юрти, Самарқанд олий ҳарбий автомобиль қўмондонлик-муҳандислик билим юрти, Жиззах олий ҳарбий авиация билим юрти, Тошкент ахборот технологиялари университети Махсус факультети, Тошкент тиббиёт академияси ҳузуридаги Ҳарбий-тиббиёт факультетидан профессионал, назарий ва амалий билимларни пухта эгаллаган юксак салоҳиятли офицер кадрлар етишиб чиқмоқда. Бундан ташқари, 1995 йилда Ўзбекистон Республикаси Қуролли Кучлари академияси очилди. Марказий Осиёда ягона ҳисобланган мазкур даргоҳ зиммасига олий қўмондонлик таркибидаги офицерларни тайёрлаш ва қайта тайёрлаш, шунингдек, мудофаа қурилиши соҳасидаги илмий-амалий тадқиқот ҳамда ишланмаларни мувофиқлаштириш, юртимизда ҳарбий таълимни ривожлантириш каби устувор вазифалар юклатилган.\nМиллий армиямизда ўз бурчини ўтаб қайтган фуқароларга ҳам давлатимиз алоҳида эътибор қаратмоқда. Олий таълим муассасаларига ўқишга киришда уларга имтиёзлар белгилаб қўйилгани, ишга жойлашишда амалий ёрдам кўрсатилаётгани бунинг тасдиғидир. Хусусан, Президентимизнинг 2012 йил 31 майдаги “Ўзбекистон Республикаси Қуролли Кучлари сафида муддатли ҳарбий хизматни ўтаб бўлган фуқароларга имтиёзлар тизимини такомиллаштиришга оид қўшимча чора-тадбирлар тўғрисида”ги қарорига мувофиқ, ҳарбий қисмлар қўмондонлигининг тегишли тавсияномасини олган фуқароларга республика олий ўқув юртларига ўқишга киришда тест синовларида тўплаш мумкин бўлган энг кўп баллнинг 27 фоизи миқдорида қўшимча балл бериш жорий қилинган. Бундай ғамхўрлик уларнинг ҳаётда ўз ўрнини топишида муҳим аҳамият касб этаётир.\nМамлакатимизда ҳарбий хизматчиларни ижтимоий қўллаб-қувватлашнинг самарали тизими йўлга қўйилган. Жумладан, замонавий ҳарбий шаҳарчалар барпо этиш ва реконструкция қилиш, бу объектларда энг юксак талабларга ҳамда ҳарбий хизматчилар ва уларнинг оилалари эҳтиёжларига жавоб берадиган қулай ижтимоий-маиший шароит ҳамда инфратузилмаларни яратиш бўйича қабул қилинган давлат дастурлари ана шу мақсадларни кўзда тутади. Шу асосда 2014 йилда ҳам кўплаб ҳарбийларимиз давлатимизнинг бу борадаги ғамхўрлиги натижасида кўркам уй-жойларга эга бўлди.\nБу йил Ватан ҳимоячилари куни юртимизда “Ватан — улуғ, бурчим муқаддас!” шиори остида нишонланмоқда. Кенг жамоатчилик, хусусан, Ўзбекистон Республикаси Мудофаа вазирлиги ҳузуридаги Жамоатчилик кенгаши томонидан ушбу мавзуда ҳарбий қисм ва бўлинмаларда, барча вилоятлар, олис қишлоқ ва маҳаллаларда кўплаб учрашувлар, маънавий-маърифий тадбирлар ўтказилаяпти.\nПрезидентимизнинг 2015 йил 12 январдаги Фармонига мувофиқ, Ватан ҳимоячилари куни муносабати билан ҳуқуқни муҳофаза қилиш органлари, Мудофаа ва Фавқулодда вазиятлар вазирликлари ходимларидан бир гуруҳи орден ва медаллар билан тақдирланди. Йиғилишда уларга Ватанимизнинг ана шу юксак мукофотлари топширилди.\n— Қуролли Кучларимиз ўтган тарихан қисқа даврда мураккаб шаклланиш йўлини босиб ўтди ва бугунги кунда профессионал армия сифатида ўзини намоён этмоқда, — дейди “Жасорат” медали соҳиби, сержант Эркин Жумабоев. — Эътиборлиси, ҳозир Қуролли Кучларимиз сафида мустақиллик йилларида туғилиб ўсган, икки-учта тилни биладиган, дунёқараши кенг, жисмоний ва маънавий жиҳатдан соғлом, ватанпарвар ўғлонлар хизмат қилмоқда. Улардаги юртга дахлдорлик, халқимизга ва Президентимизга содиқлик ҳисси қалбимизда ўзгача фахр уйғотади. Биз, ҳарбийларни моддий ва маънавий жиҳатдан қўллаб-қувватлаш, ижтимоий-маиший шароитимизни яхшилаш масаласи ҳам давлатимизнинг доимий диққат-эътиборида. Буни ҳар биримиз дилдан ҳис қиламиз. Бугун ҳаётимда унутилмас кун. Президентимиз фармонига мувофиқ, шундай тантанали равишда Ватанимизнинг юксак мукофоти билан тақдирландим. Билдирилган ишончни оқлаш, халқимизнинг тинч ва фаровон ҳаётини ҳимоя қилиш йўлида бор кучимни сарфлайман.\nЎзбекистон Республикаси Қуролли Кучларида анъанага айланган танловга асосан, энг илғор олий ҳарбий таълим муассасаси, сержантлар тайёрлаш мактаби, мудофаа ишлари бошқармаси аниқланди. Тадбирда ана шу танлов ғолибларига диплом ва эсдалик совғалари топширилди.\nЙиғилишда сўзга чиққан “Мардлик” ордени соҳиби, капитан Жаҳонгир Ваҳобов, “Жасорат” медали соҳиби, кичик сержант Жаҳонгир Ҳусанов, аскар онаси Зулхумор Раҳмонқулова, Ўзбекистон халқ артисти Эркин Комилов ва бошқалар барча Ватан ҳимоячиларини байрам билан табриклаб, Президентимиз, Қуролли Кучлар Олий Бош Қўмондони Ислом Каримовга ҳарбий хизматчиларга кўрсатаётган доимий эътибори ва ғамхўрлиги учун самимий миннатдорлик изҳор этди.\nТантанали маросимда катта байрам концерти намойиш қилинди.\nЙиғилишда Ўзбекистон Республикаси Олий Мажлиси Қонунчилик палатаси Спикери\nН. Исмоилов, Ўзбекистон Республикаси Бош вазири Ш. Мирзиёев иштирок этди.


30 апрелгача For the King ўйинини бепул олиб улгуринг! (+видео) - Terabayt.Uz\n30 апрелгача For the King ўйинини бепул олиб улгуринг! (+видео)\nКоронавирус пандемияси туфайли карантинда кишилар уйда зерикиб қолмасликлари учун турли ўйинларни бепул бериш анъанаси давом этмоқда. Epic Games Store дўкони For the King номли қадам-бақадам стратегия ўйинини вақтинча бепул қилди.\nFor the King – моҳиятига кўра қадам-бақадам жанг, стратегия ва ролли ўйин жанрлари хусусиятларининг қоришмасидир. Унда ҳар бир сеанс олдингисидан фарқланади, жойлар, бинолар ва воқеалар йўл-йўлакай тасодифий тақдим этилади.\nЎйинда якка ҳолда ҳамда онлайн тарзда биргаликда ўйнаш режимлари мавжуд. IronOak Games студияси уни бепул қўшимчалар билан таъминлаб боради; улар эса ер ости маконларини, саргузаштларни ва турли режимларни ўз ичига олади.\nFor the King ўйинини мана бу ҳавола орқали ўз сайтидан юклаб олсангиз бўлади. Уни фақат 30 апрель куни, Тошкент вақти билан соат 20:00 гача бепул олиш мумкин, кейин яна пулли бўлади.\nЎҚИНГ: Машҳур ва бепул мобил ўйин бўйича соврин жамғармаси миллион долларлик турнирга марҳамат!\n#Видео ўйинлар #ўйинлар #For the King


Самарқанддаги қурилиш объектида оммавий муштлашув содир бўлди. 4 киши жабр кўрди… - 7 Ноября 2019 - Блог - WWW.SHERLAR.ORG - SMS SHERLAR, SEVGI SHERLARI, YANGI\nГлавная » 2019 » Ноябрь » 7 » Самарқанддаги қурилиш объектида оммавий муштлашув содир бўлди. 4 киши жабр кўрди…\nСамарқанддаги қурилиш объектида оммавий муштлашув содир бўлди. 4 киши жабр кўрди…\nМуштлашув 6 ноябр куни Самарқанд шаҳридаги Қорасув массивида бўлиб ўтди. Шу ерда кўп қаватли турар жой бунёд этилмоқда эди. Муштлашувда жами 10 нафар қурувчи иштирок этди. Оқибатда 4 киши жиддий жабр кўрди. Уларнинг 3 нафари Туркия фуқаролари ҳисобланади.\nАйтишларича, худди ўша уч нафар туркиялик қурувчилар исиниб олиш ниятида объект яқинида олов ёққан. Шу тобда уларга ўзбекистонлик қурувчи яқинлашиб келган. Улар ўзаро айтишиб қолган ва жанжал оммавий муштлашувга айланиб кетган. Ўзбекистонликнинг ҳимоясига қурилишда ишлаётганлардан олти киши келиб қўшилган. Уч нафар туркиялик ва бир нафар ўзбекистонлик жиддий тан жароҳатлари билан касалхонага олиб кетилди.


31.07.2021 13:53 0 1680\nЖорий йил 23 июль куни мамлакатимизда Ўзбекистон Республикаси Президенти сайлови кампаниясига старт берилди. Шунингдек, 28 июль куни ўтказилган матбуот анжуманида сайлов логотипининг тақдимоти ўтказилганди.\nМарказий сайлов комиссияси матбуот хизмати хабарига кўра, мазкур тақдимотдан сўнг логотип, унинг ранглари, тузилиши ва дизайни хусусида ижтимоий тармоқларда кўплаб фикр-мулоҳазалар билдирилди.\n«Ушбу муҳокамаларда билдирилган таклифлар Марказий сайлов комиссиясининг ишчи гуруҳи томонидан соҳа мутахассисларини жалб қилган ҳолда ўрганилди. Ўрганишлар натижасида логотипга айрим имловий тузатишлар киритилди.\nШунингдек, мазкур логотипни яратиш жараёнига маблағ сарф этилмаганлиги маълум қилинади.\nМарказий сайлов комиссияси мамлакатимиз жамоатчилиги сайлов жараёнларига бефарқ эмаслигини эътироф этади ва ўз миннатдорлигини билдиради. Келгусида ҳам Марказий сайлов комиссиясининг фаолияти борасида билдирилган ҳар қандай холис фикр-мулоҳаза эътиборсиз қолмайди», дейилади хабарда.\nСайловлар тарихида бунақаси бўлмаган: Рамзан Қодиров жаҳон рекордини ўрнатди\nСиёсат 27/09, 11:19\nХориж 27/09, 10:06\nЯнги канцлер, янги ҳукумат. Германияда сайловлар якунланди


Тошкентда «Мутахассислик ва илмий тадқиқот маркази» тузилади\n13:22 / 24.08.2017\nТошкент ирригация ва қишлоқ хўжалигини механизациялаш муҳандислари институти (ТИҚХММИ) ва Марказий Осиё минтақавий экологик маркази (CAREC) ўртасида ўзаро ҳамкорлик тўғрисида меморандум имзоланди. Меморандумни бир томондан ТИҚХММИ ректори профессор Ўктам Умурзақов, иккинчи томондан CAREC ижрочи директори Искандар Абдуллаев имзолади.\nТошкент ирригация ва қишлоқ хўжалигини механизациялаш муҳандислари институти матбуот хизмати «Kun.uz» нашрига хабар беришича, мазкур меморандум доирасида бутун Марказий Осиё минтақаси учун ягона «Мутахассислик ва илмий тадқиқот маркази» ташкил этилади.\n«Бу бизнинг институтимиз учун муҳим воқеа бўлиб, ушбу меморандумни халқаро лойиҳаларни амалга оширишда катта тажрибага эга бўлган Марказий Осиё минтақавий экологик маркази билан имзолаётган мамлакатдаги биринчи олий таълим муассасаларидан бири бўлишдан мамнунмиз.\nЭкология ХХI асрда ҳар қандай мамлакатни ривожлантиришнинг муҳим таркибий қисми ҳисобланади. Умид қиламизки, Меморандум бизнинг мамлакатимизда амалга ошириш мумкин бўлган буюк ишнинг фақатгина бошланиши бўлади. Меморандум доирасида ҳамкорликнинг дастлабки босқичи ягона «Мутахассислик ва илмий тадқиқот маркази» ташкил этиш бўлади», – дея таъкидлаб ўтди ТИҚХММИ ректори Ўктам Умурзақов.\nТошкент ирригация ва қишлоқ хўжалигини механизациялаш муҳандислари институтида Марказий Осиёнинг 5та давлати талабалари учун таълим жараёни олиб борилади.\nМеморандумнинг асосий йўналишлари Марказий Осиёда ер ва сур ресурсларини ҳамда атроф-муҳитни бошқариш соҳасидаги лойиҳа ва дастурларни амалга ошириш, талабалар, тадқиқотчилар, ёш олимлар салоҳиятини мустаҳкамлаш орқали барқарор натижаларга эришиш учун саъй-ҳаракатларни бирлаштиришга қаратилган. Шунингдек, ресурсларни жалб қилиш, институционал ва техник имкониятларни ривожлантириш, замонавий нашрлар ва илмий тадқиқот ишланмаларини жорий этиш, халқаро нашрларда тадқиқотларни чоп этиш, шунингдек, халқаро лойиҳаларни бошқариш учун донорлик жамғармаларини жалб қилиш имкониятларига катта эътибор қаратилган.\nШу мақсадда Меморандум имзоланиши доирасида Ўрта Осиёда биринчи «Мутахассислик ва илмий тадқиқот маркази»ни ташкил этиш тўғрисида қарор қабул қилинди, бу эса жорий сув лойиҳаларини амалга оширишда ушбу йўналишдаги профессор-ўқитувчилар ва талабаларни жалб этиш имконини беради.\n«Келгусида Марказни Ўзбекистондаги тажрибадан фойдаланиб, минтақавий даражага олиб чиқишни режалаштирмоқдамиз. Ушбу марказ давлатни ривожлантиришга йўналтирилган маблағлардан самарали фойдаланиш учун янги моделга айланиши мумкин. Ўзбекистонда сув ресурслари учун катта ҳажмдаги лойиҳалар портфели амалга оширилмоқда. Кўпинча бундай лойиҳалар бир гуруҳ мутахассислар томонидан амалга оширилади ва лойиҳалар тугаганидан сўнг, лойиҳаларни амалга ошириш давомида тўпланган қимматбаҳо билим ва тажрибанинг катта қатлами йўқолиб кетган. Халқаро лойиҳалар билим манбаи бўлиб, билим истеъмолчилари уларни нафақат истеъмол қилиш, балки барқарор ривожланишни таъминлаш учун уларни кўпайтириш ва тарқатишлари муҳим аҳамиятга эга. Шу боисдан ҳам биз Марказий Осиёдаги энг яхши ОТМлардан бири, аввало асбоб-ускуналар, иккинчидан, илмий ва педагогик салоҳият жиҳатидан тенги йўқ ҳисобланган Тошкент ирригация ва қишлоқ хўжалигини механизациялаш муҳандислари институти билан биргаликда ушбу янги платформани яратишга қарор қилдик. Бу келгусида сув ресурслари билан боғлиқ бўлган бошқа ОТМлар, халқаро ташкилотлар, вазирлик ва идораларни бирлаштиради. Шунингдек, университетлар нафақат билимларни тўғридан-тўғри қабул қиладилар, балки лойиҳаларни амалга оширишда ҳамда илмий тадқиқотларда ҳам фаол иштирок этадилар», – деди CAREC ижрочи директори Искандар Абдуллаев.\nШундай қилиб, мазкур Марказ ташаббускорларига кўра, профессор-ўқитувчи ва талабалар лойиҳаларда иштирок этиб, методология ва маълумотлар билан муваффақиятли ишлаш учун «билим генераторлари» бўлади. Марказнинг асосий мақсади - тасдиқланган кўникмаларнинг узлуксиз равишда узатилиши, лойиҳаларнинг натижалари ва ўқув жараёни ўртасида узлуксиз алоқа ўрнатишдан иборатдир. Марказ базасида профессор-ўқитувчи ва талабалар лойиҳаларни профессионал бошқаришни ўрганадилар. Буларнинг барчаси Ўзбекистон Республикаси Президентининг 2017 йил 20 апрелдаги «Олий таълим тизиминини янада ривожлантириш чора-тадбирлари тўғрисида»ги ПҚ-2909 сонли ва 2017 йил 24 майдаги «Қишлоқ ва сув хўжалиги тармоқлари учун муҳандис-техник кадрлар тайёрлаш тизимини тубдан такомиллаштириш чора-тадбирлари тўгърисида» ПҚ-3003 сонли қарорлари ҳамда 2017 йил 24 июлдаги «Ўзбекистон Республикасида лойиҳа бошқаруви тизимини жорий этиш чора-тадбирлари тўғрисида»ги ПФ-5120 сонли Фармонида белгиланган вазифалардан келиб чиққан ҳолда амалга оширилмоқда.\nЎзбекистонда бугунги кунда мамлакатни ижтимоий-иқтисодий ривожлантириш ва халқаро ташкилотлар, илмий ва таълим муассасалари билан ҳамкорлик алоқаларини ривожлантиришга қаратилган халқаро лойиҳаларни амалга оширишга алоҳида эътибор қаратилмоқда. Ўқув жараёнида, хусусан, ноу-хауни топшириш асосида мазкур муассасаларда педагог ва ёш олимларнинг малакасини ошириш, талабаларни ишлаб чиқариш жараёнига жалб қилиш бўйича фаол ишлар олиб борилмоқда.\nМарказнинг очилиши атроф-муҳитни муҳофаза қилиш кунига бағишланган Марказий Осиё халқаро экологик форуми билан ҳамоҳанг бўлади. Мазкур Форумни 2018 йил июнь ойида Тошкент шаҳрида ўтказиш режалаштирилган.\nТошкент тадқиқот илмий тадқиқот маркази


Калаванинг учи қаерда? | Megadunyo.UZ\nОкруг прокурори терговчи ташлаб кетган янги жиноят иши материаллари билан пухта танишиб чиқиб, хиёл ўйга толди.\nҲаммаси аниқ ва равшан эди: кекса, сўққабош Билл округнинг чекка бир шаҳарчасида аҳоли пунктидан анча нарида жойлашган вилласида банкдаги омонатларидан келадиган фойда ҳисобидан яхши яшаган. Уни яқиндан таниган-билганларнинг айтишича, ҳеч ким билан адоватда бўлмаган. Табиатан хушчақчақ, оқкўнгил одам бўлган.\nБиллнинг ҳар куни эрталаб, нонуштадан аввал ўз мулки атрофларини, боғини кезиб чиқадиган одати бўлган. Ҳодиса содир бўлган куни эрталаб хизматкор уни сайрга отланаётганда кўрган. Бу пайтда Биллнинг ҳудудида ҳеч зоғ бўлмасди. Хизматкор Биллнинг боғдаги эман дарахти тагида ғалати алфозда турганини кўриб, ўша тарафга югурган. Ўша пайтда у Биллиннг қўлида тўппонча борлигини аниқ кўрган.\nХизматкор етиб келгунича, Билл ўзини отиб ташлаган. Аслини олганда, синчиклаб суриштириб ўтирмаса ҳам бўлади: ҳаммаси яққол кўриниб турибди. Тўппончада Биллдан бошқа бировнинг бармоқ излари йўқ. Боғда ҳам у ва хизматкоридан бўлак ҳеч кимнинг оёқ излари топилмади. Ўқлар ҳам айнан шу тўппончадан отилгани маълум бўлди.\nДемак, Билл ўз жонига қасд қилган, дейиш учун ҳамма асослар бор.\nПрокурорнинг миясига илкис нимадир урилди-да, хизматкорнинг кўрсатмасини синчиклаб ўқишга тутинди:\n“Мистер Билл Перкинс анчадан бери нохуш кайфиятда юрганди. Сўнгги пайтларда унинг хонасидан ўз-ўзини ўлдириш билан тугайдиган жуда кўп асарларни кўрганман, аммо бу ҳақда унинг ўзидан сўрашни лозим топмагандим. Шу куни эрталаб боғда тонгги юмушлар билан банд эдим. Мистер Перкинс қари дарахт остида нимагадир тараддудланиб турарди. Унинг қўлида тўппончани кўришим билан ўша тарафга отилдим. Аммо етиб боргунимча у тўппончасини чаккасига тираб, икки марта ўқ узишга улгурганди. Уни сақлаб қолишнинг иложи бўлмади”.\nЭкспертиза хулосаси ҳам унинг гапларини тасдиқларди. Марҳумнинг миясини иккита ўқ тешиб ўтганди.\nПрокурор тугмани босиб, шу иш билан шуғулланаётган терговчини чақирди.\n— Хизматкор ҳақида барча маълумотлар борми? — прокуратурада иш бошлаган ёшгина ходимдан.\nҲа, жаноб, — терговчи ўзи билан олиб кирган жилд ичидан икки варақ қоғозни олиб, прокурорга узатди.\nМаълум бўлишича, у Перкинснинг қўлида ўн беш йилдан бери ишлар, соҳиби банкдаги мол-мулкининг 25 фоизини унга васият қилиб қолдирган экан. Бироқ хизматкор хожасидан жуда кам маош олган. Перкинс эса жисмонан соғлом, қувноқ одам бўлган. Унга васият қилинган бойликка қачон эришиши номаълум эди.\n— Хизматкорни яхшилаб текширинг, қайта-қайта сўроқ қилинг. Перкинс ўз жонига қасд қилмаган.\n— Жаноб, аммо, экспертиза…\nСиз нафақат экспертиза хулосасига, баъзида мантиққа ҳам таяниб иш кўришингиз керак. Ахир ҳаммаси очиқ-равшан кўриниб турибди-ку!\nПрокурор айтган биргина далил терговчини лол қолдирди. Нега бу ҳақда унинг ўзи ўйлаб кўрмади?\nТерговчининг бу галги изланишлари самара берди. Хизматкор аниқ далиллар қаршисида ўз айбини тан олишдан бошқа чора тополмади.\nЎйлаб кўринг-чи, прокурор унинг айбдор эканини қаердан билди экан?


Консуллик рўйхатидан электрон тарзда ўтиш имкони яратилди » Muzlik.uz - O‘zbekiston yangiliklari\nХорижда бўлиб турган Ўзбекистон фуқаролар учун консуллик рўйхатидан электрон тарзда ўтиш имкони яратилди. Бу ҳақда Адлия вазирлиги матбуот хизмати хабар қилди . Ўзгаришлар 10 февраль куни Адлия вазирлиги томонидан рўйхатга олинган «Хорижда бўлган (бўлиб турган) Ўзбекистон Республикаси фуқаролари ва фуқаролиги бўлмаган шахсларнинг консуллик рўйхатини юритиш тартиби тўғрисидаги йўриқномани тасдиқлаш ҳақида"ги буйруқда ўз аксини топган. Буйруқ билан тасдиқланган йўриқномага кўра, эндиликда хорижда доимий яшаётган ёки вақтинча бўлиб турган Ўзбекистон фуқаролари ва фуқаролиги бўлмаган шахслар учун интерактив консуллик хизматлари www.consulate.mfa.uz веб-портали орқали ҳам доимий ёки вақтинча консуллик рўйхатидан ўтиш имкони яратилди. "Газета.uz"да реклама Бунда, консуллик рўйхатидан ўтиш учун керак бўлган ҳужжатларнинг «PDF» форматда сканер қилинган нусхалари тизимга жойлаштирилади. Ҳужжатлар тақдим этилган вақтнинг ўзида консуллик мансабдор шахси портал орқали рўйхатга олинган шахсларнинг электрон почта манзилига консуллик рўйхатига олинганлик тўғрисидаги тегишли хабарномани жўнатади. Буйруқ расмий эълон қилинган кундан эътиборан кучга киради. Аввалроқ мамлакатнинг хориждаги консуллик муассасалари орқали Ўзбекистон фуқароларига хорижга чиқиш биометрик паспортини бериш тартиблари белгиланган эди. Унга кўра, фуқаролар хорижга чиқиш паспортини олиш ва алмаштириш учун консуллик рўйхатида туришлари лозим.\nТИВ: нобиомeтрик паспорт чет элда 31 декабргача ҳақиқий эди


9:00 дан 21:00 гача навбат | Azon.uz - Ахборот-таҳлилий портал\n9:00 дан 21:00 гача навбат\n11:00 13.04.2019 652\nТонгда тўсатдан кичик қизим юзи ишиб кетти. Шамоллаш аломати йўқ, тиш оғриғи аломати йўқ, иситма йўқ, шунчаки юз дўмбира бўлиб қолган. У бу ҳашорат чаққан бўлса керак, эрталабгача яхши бўлиб қолар деган хаёлда, қизалоғимни яна ухлатиб қўйдим. Эрталаб аҳвол яхшиланмади, аксинча ишиш катталашиб кетди. Тиш бўлса керак деган гумонда, эски ТошТИ, «жарроҳлик бўлими» (халқ тилида Қассобхона) тамон йўл олдим. Соат 9:00 у ер қассобхона деганларича бор экан. Экстренный касал ҳам, жағ чиққан, йиртилган, тиш жарроҳлиги, болалар қабулхонаси ҳаммаси бир жойда 10 хонада қабул қилинаверар экан. Хона ичида камида 10 та бемор, ташқарида 40 га яқин навбат. Ҳаво йўқ, бақир-чақир, боласини дардига шифо тилаб келган ота-оналар фарёди. Кимдир қорнида боласи, қўлида гўдаги, лаби йиртилган боласини жарроҳга олиб келган бўлса, кимдир боши йиртилган ўғлини етаклаб келяпти, кимдир қишлоқнинг тиш доктори нотўғри пломба қўйгани сабаб, қошигача йиринглаб кетган боласини жарроҳлик столига ётқизмоқчи, кимдир калтак еб чакаги чиқиб кетган ўғлининг тузалишидан умидвор бўлиб докторга юзланяпти... Касалхона ҳолати – 0 баҳолик ҳолатда, навбатга туриш тартибга солинмаган. Бола ноласига чидай олмаган оналар ўртасида жанжал. Орада танишларнинг навбатсиз қабули, Ҳожи онани қўйворақолилар деган ҳайқириқлар, шундоқ сўраб чиқаман деган илтимослар билан кириб кетиб ишни битиришлар, юқоридан қўнғироқлар, варақ-варақ анкета тўлдиришлар, орада СЕМИЗ-СЕМИЗ санитаркаларнинг четга ўтинглар мамаша, папаша одаммисила, деб бақириши, асабларни еб юборар экан. Атрофда кимдир дуо қилган, кимдир сўккан, болаларнинг йиғиси, шу ҳолатда туриб ҳам МИЛЛИОННИ концертини қулоқчинсиз кўраётганлар ҳам бор...\nХуллас алғов-далғов, кўнгилни ҳира қиладиган жойда, қизим билан навбатда турибман. Ҳаво йўқ, йўлак тор, амаллаб навбатга кириб олдик... Соат 10:00, навбатимиз келмади, лекин кимлардир қўнғироқ билан ишини битирди, соат 10:30 ҳали ҳам навбатдамиз, соат 11:00 навбатимиз келиб доктор қабулига кирдик. Рентгенга тушиб, анкета очтиринглар деган жавобни эшитдик. Тасаввур қиляпсизларми 2 соат навбат кутиб анкета очтириш ва рентгенга тушишни эшитдик. Шу нарсани эрталаб қабулхонада сўраганда айтсангиз нима бўларди, анкета очтирайлик, рентгенга тушайлик десам врач кўрсин дейишди. 1 дақиқалик кўрик учун 2 соат навбат турдим, энди анкета очтириш ва рентген учун навбатда тураман, кейин келиб бу ерда бошқатдан навбат тураманми деб тутоқдим, сизни навбатсиз қабул қиламиз деган жавобни олгач, анкета ва рентген учун 15 хона тамон йўл олдим.\nСоат 11:30 рентген битти анкета очилди, 10 хонага қайтдим, навбатда 60 га яқин одам, доктор навбатсиз қабул қилди, аммо энди 16-хонада анализ топшириб, касаллик (историяси) тарихини ёздириб катта анкета очтирасиз деган жавобни олдим. Эшитяпсизми? Юзи ишиб, кўзигача ёпилиб қолган бола билан 2:30 соат навбатда туриб, 2 та анкета тўлдириш ва анализ учун йўлланма олдим. Анализ топширишга бордим, 40 дақиқада жавоб чиқишини ва у билан яна шифокор қабулига боришимни айтишди.\nСоат 12:00, анализ жавоби чиқди, у билан яна 10-хонага бордим, энди бу қоғозларни олиб кейинги корпусга бориб, клиникада операция қилдирасиз, бу ерга боламни наркоз билан операция қилдиришга розиман деб қўл қўйинг деди доктор. Мен ҳайрон, кечирасиз 3 соатдан бери шу ердаман, 10 дақиқада ҳал қилса бўладиган иш экан, майли кутдим, бўзчини моккисидек у ёқдан бу ёққа қатнадим, ҳеч бўлмаса боламни нега операция бўлаётганини айтинг дедим. Шундан сўнг тиш таги йиринглаб кетгани, уни «Болалар юз ва жағ» бўлимида операция қилиш кераклигини айтди.\n“Қассобхона”дан чиқиб, ўша бўлим томон йўл олдим. ТошТИ ҳудуди катта, бўлимни топиш учун кўчадаги шифокор кийимидаги 3 кишидан сўрадим, уччови-уч хил жойни тушунтиргани сабаб ТошТИ ҳудудини деярлик 1 марта айланиб чиқдим. Хуллас амаллаб манзилни топдим, қўлимдаги иккита анкета, анализ жавоби ва рентген билан қабулхонага кирдим. У ерда яна иккита анкета тўлдирилди, яна наркозда операция қилишга розиман деган қоғозга қўл қўйгунча соат 15:00 бўлди ва ниҳоят 6 соатлик қоғозбозликдан сўнг операция бошланди... Лекин жарроҳ барака топсин жуда қўли енгил экан, болани қийнамагани учун алоҳида ташаккур. Соат 21:00 да қизимга рухсат тегди. Ярим соатлик жарроҳлик учун 12 соат вақт сарфланиши менимча ўзимизга хос рекорд бўлса керак...\nЖарроҳлик хоналарининг аҳволи алоҳида мавзу, клиниканинг қулаб тушай деб тургани алоҳида мавзу, палаталар заҳлиги, моғор босган деворлар алоҳида мавзу, ҳожатхонани гапириб ҳам ўтирмайман, 4 кишилик палатада 8 киши ётаётгани, хона, бино, ётоқлар авария ҳолатида эканлиги алоҳида мавзу. Шу ҳолатдаги бино, хизматларни назорати учун деярлик ҳар бир деворга камера қўйиб, кўриб ўтирган мазахист мутасадди ҳақида гапириш алоҳида мавзу.\nАллоҳ барчамизни паноҳида асрасин, фарзандларимиз ҳамиша соғ бўлсин.


«Malibu» ва «Tracker»га ой охирига қадар...\n18.09.2019 12:31 0 4980\nФото: «UzAuto Motors»\n«UzAuto Motors» компанияси харидорларга бўлиб-бўлиб тўлаш шарти билан «Chevrolet Malibu» ва «Tracker» автомобилларининг эгасига айланишни таклиф қилади.\nҚайд этилишича, ушбу автомобилларнинг 50 фоизи тўлаш имконияти мавжуд бўлса, унинг қолган суммасини 2 йил давомида белгиланган чакана нархларда (фоизсиз!) тўлаб, мазкур акциядан фойдаланиш мумкин. Автомобилнинг қолган суммасини муддатидан олдин тўлаш учун ҳам ҳеч қандай чекловлар ҳам йўқ.\n«Автомобилни расмийлаштиришнинг тезкорлиги асосий афзалликлардан биридир. Муддатли тўловни расмийлаштириш учун автомобилингизни мажбурий суғурта қилишингиз лозим бўлади», дейилади хабарда.\nБундан ташқари автомобилга 100 фоиз тўлов амалга оширган харидор чегирмадан фойдаланган ҳолда мазкур автомобилларни қуйидаги нархларда харид қилиши мумкин:\nTracker MT - 165 млн. сўм\nTracker AT - 190 млн. сўм\nMalibu Turbo 1,5 - 250 млн. сўм.\nАкциялар бўйича батафсил маълумот олиш учун компаниянинг расмий дилерларига мурожаат қилишингиз мумкин.\nАкция жорий йилнинг 18-30 сентябрь кунлари оралиғида амал қилади.\nКомпания автомобиллар сони чегаралангани, автомобиль хариди жараёнида харидорларга қулайликлар яратишда давом этишини ҳам маълум қилган.\nчегирма Malibu Tracker\nҲодиса 23/09, 09:21\nЖамият 21/08, 10:50\n«Шарқона лотто» иштирокчиси «Tracker» ютиб олди\nТаълим 14/08, 20:03


Finance.uz - Ташқи ишлар вазирлиги фаолиятига бағишланган брифинг\nТашқи ишлар вазирлиги фаолиятига бағишланган брифинг\n«Тараққиёт стратегияси» марказида 25 декабрь куни Ўзбекистон Республикаси Ташқи ишлар вазирлигининг 2018 йилги фаолиятига бағишланган брифинг бўлиб ўтди. Бу ҳақда ЎзА сайти маълум қилган.\nУнда ташқи ишлар вазирининг биринчи ўринбосари Илҳом Неъматов жорий йилда вазирлик томонидан амалга оширилган ишлар, мамлакатимизнинг ташқи сиёсатидаги ижобий ўзгаришлар, эришилган натижалар ҳақида журналистларга маълумот берди.\nВазирлик ўз фаолиятини давлатимиз раҳбари белгилаб берган мақсад ва вазифалар ҳамда Ҳаракатлар стратегиясига мувофиқ ташкил этиб келмоқда. Натижада ўтган даврда мамлакатимиз мустақиллиги ва суверенитетини мустаҳкамлаш, минтақада хавфсизлик, барқарорлик ва яхши қўшнилик муҳитини фаол қўллаб-қувватлаш бўйича қатор ишлар амалга оширилди. Мамлакатимизнинг халқаро нуфузини ошириш, хорижий шериклар билан ўзаро манфаатли ҳамкорликни мустаҳкамлаш, чет элда Ўзбекистон фуқароларининг ҳуқуқ ва манфаатларини ҳимоя қилишга қаратилган амалий чора-тадбирлар кўрилди.\nПрезидентимиз раислигида 2018 йил 11 январь куни Ташқи ишлар вазирлиги ва мамлакатимизнинг хорижий давлатлардаги элчихоналари фаолиятига бағишлаб ўтказилган мажлисда ташқи сиёсий идора ва унинг тузилмалари, элчихоналаримиз фаолияти танқидий таҳлил қилинди. Мамлакатимиз иқтисодиётига хорижий инвестицияларни, янги технологиялар ва инновация дастурларини жалб қилиш, экспорт салоҳиятини ошириш, хорижий сайёҳлар оқимини кўпайтириш борасидаги ишларни жадаллаштиришга алоҳида эътибор қаратилди.\nУшбу вазифаларни амалга ошириш мақсадида Ўзбекистон Республикаси Президентининг Ташқи ишлар вазирлиги тизимини тубдан такомиллаштиришга доир фармон ва қарори қабул қилинди.\nЖорий йилда 21 та олий даражадаги ташрифлар амалга оширилди, 30 дан ортиқ давлатлар ва халқаро тузилмалар раҳбарлари билан музокаралар олиб борилди, 180 та икки томонлама шартнома ва келишувлар имзоланди. Натижада ўзаро шериклик муносабатлари янги босқичга кўтарилди. Хусусан, 2018 йилнинг 9 ойи мобайнида қўшни давлатлар билан савдо айланмаси ҳажми ўртача 50 фоизга ўсди.\nБМТ, ИҲТ, ЕХҲТ, ШҲТ, МДҲ ва бошқа халқаро ташкилотлар билан алоқалар сезиларли даражада кенгайди. Ноябрь ойида Ўзбекистон Халқаро миграция ташкилотининг тўлақонли аъзосига айланди ва Халқаро меҳнат ташкилоти билан самарали ҳамкорлик йўлга қўйилди.\nПрезидентимизнинг халқаро ташаббусларини илгари суриш ва амалга ошириш доирасида 2018 йилда Ўзбекистоннинг 10 муҳим халқаро ташаббуслари тўлиқ амалга оширилди.\nЖорий йилда 61 янги лойиҳа доирасида жами 1,6 миллиард АҚШ долларилик қўшма корхоналар ташкил этилди. Йил якунигача 2,7 миллиард АҚШ доллари миқдоридаги тўғридан-тўғри хорижий инвестицияларни жалб қилиш кутиляпти.\nБрифингда мамлакатимизга сайёҳлар оқимини кўпайтириш борасида олиб борилган ишлар ҳақида ҳам маълумот берилди. 2018 йилда Ўзбекистонга 4 миллионга яқин хорижлик сайёҳлар келган. Бу 2017 йилга нисбатан 107 фоизга кўп.\nВазирлик ва дипломатик миссияларимиз фаолиятида ватандошлар билан мулоқот ва ҳамкорликни ривожлантиришга катта эътибор қаратилмоқда. Қабул қилинган махсус концепция доирасида ватандошларимизнинг мамлакатимизда касбий фаолиятини амалга ошириши учун қулай шарт-шароитлар яратиш, уларнинг салоҳиятларини Ўзбекистондаги кенг кўламли ислоҳотларни қўллаб-қувватлашга жалб қилишга қаратилган тизимли ишлар йўлга қўйилган.


ЕИда катта муҳокама бошланди. Украина ташкилотга қабул қилинадими? | Qalampir.uz\nЕИда катта муҳокама бошланди. Украина ташкилотга қабул қилинадими?\nОлам\t23 Июнь 14:04 5835\nЕвропа Иттифоқига аъзо давлатлар раҳбарлари бугун, 23 июнь куни Брюсселда учрашиб, кенг кўламли масалаларни, жумладан, Россия ва Украина ўртасидаги уруш мавзусини, Украина, Молдова ва Грузиянинг Европа Иттифоқига аъзо бўлиш истагини муҳокама қиляпти.\nИкки кунлик саммит олдидан Европа Иттифоқи-Ғарбий Болқон учрашуви бўлиб ўтади, унга Босния ва Герцеговина, Сербия, Косово, Черногория, Албания ва Шимолий Македония давлат ва ҳукумат раҳбарлари таклиф этилади.\nОлдин Европа Иттифоқи ва Шимолий Македония ўртасидаги мулоқотга тўсқинлик қилган Болгариянинг позицияси алоҳида қизиқиш уйғотади. Бир кун олдин Болгария ҳукуматининг истеъфога чиқишига сабаб бўлган ҳукумат инқирози фонида Софиянинг позицияси ўзгариши мумкин.\nЕвропа Кенгаши президенти Чарльз Мишель бугунги йиғилишнинг муҳимлигини қайд этиб, Ғарбий Болқонларнинг Европа Иттифоқига қўшилиш жараёнини фаоллаштириш учун Европа Иттифоқи давлатларида “аниқ сиёсий ирода” мавжудлигига ишора қилди.\nУнинг сўзларига кўра, Европа Иттифоқи Болгариядаги вазиятни диққат билан кузатиб бормоқда. Шунингдек, у, Европа Иттифоқининг Албания ва Шимолий Македония билан эрта мулоқотга тайёрлигини билдирган.\nЕИ саммити куннинг иккинчи ярмида уч давлатнинг Европа Иттифоқига номзод мақоми учун аризаларини муҳокама қилиш билан бошланади.\nЕвропа Комиссияси аввалроқ Европа Иттифоқи раҳбарларига Киев ва Кишинёвга номзод мақомини беришни тавсия қилган, Тбилисининг аризаси эса қўшимча кўриб чиқиш учун қолдирилган эди.\n“Ушбу саммит Европа Иттифоқи учун бурилиш нуқтаси бўлади. Биз геосиёсий танлов қиламиз. Мен Украина ва Молдовани қўллаб-қувватлашига ишонаман”, деган Мишель.\n25 Июнь 20:56 77625\n25 Июнь 17:22 67295\n24 Июнь 20:56 54805\n24 Июнь 17:29 42135\n24 Июнь 10:46 31686


Урумчида яна уч намойишчига олий жазо берилди\n26 июн 2022, Тошкент вақти: 17:23\nУрумчи шаҳрида июл ойида рўй берган тартибсизликларга алоқадорликда айбланган яна уч шахсга ўлим жазоси тайинланди.\nЎтган ҳафта ҳам Урумчи шаҳар суди олти шахсни ўлим жазосига ҳукм қилган эди.\nХитой расмийларининг билдиришича, бу шахслар қотиллик ва бир қатор оғир жиноятларни содир этиш каби жиноятларда айбдор деб топилган.\nШинжон Уйғур мухтор ўлкасида этник ханлар ва уйғурлар ўртасида рўй берган тартибсизликларда, расмий маълумотларга кўра, 200га яқин фуқаро нобуд бўлган. Хитой ҳукумати мазкур тартибсизликларда Жаҳон уйғурлари конгресси раиси Робия Қодирни айблаган. Робия Қодир эса бу айбловларни инкор қилиб келмоқда.


Владислав Алексин: «Мухлисларимизни уялтириб қўймаймиз» » Lochinlar.UZ\nLochinlar.UZ » Интервью » Владислав Алексин: «Мухлисларимизни уялтириб қўймаймиз»\nВладислав Алексин: «Мухлисларимизни уялтириб қўймаймиз»\n"Навбаҳор" сафига "Норин" жамоасидан таклиф этилган Владислав Алексин ортда қолган Ўзбекистон Биринчилигида ўзини яхши намоён қилди. Ҳаққулободликлар сафида 15 та гол киритишга эришган ҳужумчи иккинчи даврадан эътиборан "Навбаҳор" шарафини ҳимоя қилади. Машғулотлардан сўнг Алексинни суҳбатга тортдик.\n- Владислав, иккинчи даврага жудаям қизғин таррадуд кўряпсизлар. Хўш, кайфиятлар қандай?\n- Ҳаммамизни кайфиятимиз аъло даражада, муҳит эса ажойиб. Жамоамиз иккинчи даврага муносиб тайёргарлик кўрмоқда. Дастлабки ўйинда ғалаба қозонмоқчимиз.\n- "Навбаҳор" йиғин доирасида 3 та назорат учрашуви ташкил этиб, икки ўйинда ғалаба қозонди. "Бухоро"жамоасини нимани ҳисобига мағлуб этдингизлар?\n- "Бухоро" клуби яхши шаклланган жамоа эканлиги сезилиб турди. Бежизга улар мусобақа жадвалининг юқори қисмида боришаётгани йўқ. Бухороликларга қарши ўйин биз истагандек бошланмади. Аммо тезда ўзимизни ўнглаб, якунда ғалаба қозондик. Ўша учрашувда ҳужумкор ўйин кўрсатдик ва шу жиҳат ҳам ғалабани таъминлади, деб ўйлайман.\n- "Сўғдиёна"га қарши кечган ўйинчи?\n- Биласизми, "Сўғдиёна"га қарши ҳимоявий тактикани қўлладик. Қандай ўйнашимизни ошкор қилмоқчи эмасмиз. Олдимизда "Локомотив"га қарши қийин учрашув кутиб турибди. Шунингдек, жиззахликлар билан иккинчи давранинг 3-турида тўқнаш келамиз. Ҳар ҳолда ҳар бир жамоанинг ўз стратегияси бор.\n- Келинг, энди ўзингиз ҳақингизда қисқача маълумот берсангиз.\n- Мен 1993 йил сентябрь ойида Навоийда туғилганман. Футбол сир-асрорларини шу ерда ўрганганман. Тақдир тақозоси билан оиламиз билан Россияга кетганмиз ва ўша ерда футболчилик фаолиятимни давом эттирганман.\n- Билишимизча, Равшан Бозоров Сизни Ўзбекистонга чақирган экан?\n- Худди шундай. Равшан ака билан "Динамо" (Самарқанд)нинг ёшлар жамоаси билан шуғулланиб юрганимда танишганман. Мени яхши билганликлари учун "Норин" жамоасига таклиф қилдилар. Ҳаққулободда ҳам ёмон жамоа тузилмаган эди.\n- Владислав, биласизми 1-лига билан Олий лига ўртасида осмон билан ерчалик фарқи бор. Кўпчилик Сизни элитада йўқолиб қолмасмикан, деган фикрда.\n- Равшан Бозоров футболчилик фаолиятида ҳужумчи бўлганлиги учун биз ҳужумчилар билан ўзлари, алоҳида дастур асосида иш олиб бормоқдалар. Бизга ишониб "Навбаҳор"дек жамоага таклиф қилдиларми, демак биз жон-жаҳдимиз билан ўйнаймиз. Ахир бизни орқамизда футболни севадиган мухлисларимиз туришибди бизга умид боғлаб. Шунинг учун уларни юзларини ерга қаратмаймиз.\n- Олий лигада нечта гол уришни мақсад қилгансиз?\n- Авваламбор, киритган голларим жамоамизга ғалаба тақдим этсин. Биз ҳар бир ўйинга ғалаба тушамиз. Фақатгина мухлисларимиз стадионни тўлдириб, бизни қўллаб-қувватлаб туришса бас.\n- Иккинчи даврада раҳбарият томонидан қандай вазифалар қўйилган?\n- Шу ўринда клуб раҳбариятига жамоамиз номидан миннатдорчилик билдирамиз. Бизга барча шароитларни яратиб беришмоқда. Раҳбарият томонидан албатта ҳар бир учрашувда ғалаба қозониш вазифаси этиб қўйилган. Биз биринчи даврада йўл қўйилган камчиликларни бартараф қилишимиз шарт. Энг асосийси, жамоамиздагиларни кайфиятлари аъло даражада. Бир оиламиз ва ўзимизга ишонамиз. "Навбаҳор"ни аввалги мавқеини тиклашга барчамиз бел боғлаганмиз. Ўз навбатида мухлисларимиз "Навбаҳор"га ишонишларини ва доимгидек ажойиб тарзда қўллаб-кувватлаб туришларини сўраб қолардим. Футбол албатта мухлислар учун ўйналади. Ҳар бир учрашувда ишқибозларимизни ҳушнуд этишни истаймиз.\nОбид РУСТАМОВ суҳбатлашди.


ХИТОЙЛИКЛАP БИЛАН ҲАМКОPЛИКДА ИССИҚХОНА ТАШКИЛ ЭТИЛДИ - AmuNews.uz - энг сўнгги янгиликлар\nХИТОЙЛИКЛАP БИЛАН ҲАМКОPЛИКДА ИССИҚХОНА ТАШКИЛ ЭТИЛДИ\nМамлакатимизда қишлоқ хўжалиги маҳсулотлари ишлаб чиқариш ҳажмини кенгайтиришга қаратилаётган эътибор озиқ-овқат хавфсизлигини таъминлашда муҳим омил бўлмоқда.\nШу боисдан ҳам қишлоқ хўжалиги корхоналарида озиқ-овқат маҳсулотларини етиштиришга мўлжалланган қўшимча тармоқлар ташкил этилаётир ва аҳоли томорқа ерларидан фойдаланишнинг самарали усуллари ҳаётга татбиқ этилмоқда.\nАмударёлик тадбиркор Жалғас Баймурадов “Манғит инвест плюс” МЧЖ шаклидаги қўшма корхонаси таркибида бир гектар жойда иссиқхона қуриш нияти борлигини айтганида туман ҳокими Султонбой Йўлдашев уни қўллаб-қувватлади ва ер майдони ажратишда ҳамда бошқа масалаларда унга яқиндан ёрдам кўрсатди.\nНатижада 2018 йилнинг март ойида Тошёп овули ҳудудида замонавий иссиқхона қурилиши бошланди.\nҚурилиш учун ишлатиладиган материаллар Хитой халқ Pеспубликасидан олиб келинди. Хитойлик мутахассисларнинг ва қўшма корхона ишчиларининг ғайрат кўрсатиб меҳнат қилишлари эвазига ушбу иссиқхона 2018 йилнинг октябрь ойигача тўла қуриб битказилди.\nШундан кейин иссиқхона ер-майдонини маҳаллий ва минерал ўғитлар билан озиқлантириш ишлари амалга оширилиб, экишга тайёр қилиб қўйилди.\n2019 йилнинг январь ойида Тошкент шаҳридан “Аламина” навли помидор кўчатлари олиб келиниб, белгиланган қоидаларга асосан жойлаштирилди ва парвариши бошланди.\nЭлектр энергияси ёрдамида иситишга мўлжалланган ушбу иссиқхонада қиш ойларида ҳам мўътадил ҳарорат бўлиши натижасида помидор кўчатлари дуркун ривожланиб, барвақт мева тугди.\n– Ҳозирги кунда иссиқхонамизда помидор ўсимлигини томчилатиб суғоришга ва уларни баргдан озиқлантиришга кўпроқ эътибор бераяпмиз, – дейди иссиқхонада фаолият кўрсатаётган агроном Баҳром Сидиқов. – Бу усул помидор ҳосилдорлигининг ошишида катта аҳамият касб этади.\n477 минг АҚШ доллари ҳисобига бунёд этилган, туманда ягона ҳисобланган ушбу иссиқхонанинг ташқи ва ички кўриниши, айниқса, меҳр билан парваришлананаётган помидор экини кишининг кўзини қувонтиради. Бу иссиқхонада меҳнат қилаётган ишчилардан Нуркен Ўразов, Дилноза Хўжабоева ва Гулбаҳор Душановалар ҳар бир ишни сидқидилдан адо этиб, ҳамкасбларига намуна бўлмоқдалар.\nАмударёда 330 дан ортиқ томорқа ер эгаларида жами майдони 7 гектарлик иссиқхоналар мавжуд